Huquqburch.Uz - «Виждонли қиз» воқеаси\nЖаноб Паркер Пайннинг столидаги селектор жиринглади.\n– Нима гап? – деди у тугмачани босиб.\n– Бир хоним қабулингизга кирмоқчи, – котибанинг овози эшитилди. – Лекин у бугунгилар рўйхатида йўқ.\n– Кираверсин, – деди жаноб Пайн.\nБир дақиқа ўтар-ўтмас эшикдан ёшгина, ораста кийинган, хушбичим қиз кириб келди.\n– Хайрли кун, хоним. Марҳамат, ўтиринг, – деди уни очиқ чеҳра билан кутиб олган жаноб Пайн.\nҚиз у кўрсатган курсига ўтириб, иккиланганча унга қаради. Қизнинг тим қора, учлари бежирим халқачаларга чирмалган жингалак сочлари, бошдан оёқ оппоқ кийими уни янаям нафосатли кўрсатар эди.\n– Сиз жаноб Паркер Пайнсиз-а? – сўради нимадандир асабийлашаётгани билиниб турган қиз.\n– Ҳа, мен.\n– Эълон берган экансиз. Унда муаммога дучор бўлганлар, бахтсизлар... олдингизга келиши мумкинлиги ёзилган.\n– Мен эса жудаям бахтсизман. Шунинг учун қабулингизга киришга қарор қилдим, – деди қиз ўзича бир тўхтамга келиб олгандай бўлиб.\nПаркер Пайн жим туриб қизнинг гапида давом этишини кутди.\nҚиз асабий тарзда сиқимини қисди.\n– Менда... Мен кўнгилсизликка дуч келдим.\n– Шунақага ўхшайди, – деди жаноб Пайн. – Айтишга иккиланаяпсизми?\nҚиз ортиқ гапиришни истамаётгандай кўринди. Жаноб Пайнга бир муддат тикилиб қолди, кейин бир тўхтамга келди чоғи, худди шошаётгандай гапира бошлади:\n– Майли, сизга айтаман. Фақат, биласизми, бир қарорга келишга қийналаяпман. Қаерга бораримни, нима қиларимни билмай, ақлдан озай деяпман. Сизнинг эълонингизга кўзим тушганда, олдинига одатдаги қаллобликдир деб ўйлагандим, лекин негадир эсимда қолган экан. Кейин бир учраб кўрсам ҳеч нима йўқотмайман-ку деб ўйладим. Ҳар қандай вазиятдаям узр сўраб кетиш мумкин, тўғрими, агар...\n– Шундай, албатта, – унинг гапини тасдиқлади Паркер Пайн.\n– Биласиз, дуч келганга ишониб бўлмайди, – деди қиз дабдурустдан.\n– Шунга қарамай, мени ишончли одам деб ўйлаяпсиз, шундайми? – табассум қилди жаноб Пайн.\n– Қизиғи шунда-да, – деди қиз янаям жонланиб. – Сизни умуман танимайман-билмайман, лекин негадир алдамаслигингизга ишонаяпман. Исмим Дафни, Дафни Сент-Жон.\n– Сизни эшитаман, мисс Сент-Жон.\n– Миссис. Мен турмушга чиққанман.\n– Оббо, – деди минғирлаб жаноб Пайн рўпарасида ўтирган хонимнинг никоҳ узугига эътибор бермагани учун ўзидан хафа бўлиб. – Шуниям пайқамаганимни қаранг.\n– Эрга тегмаганимда бунчалик ташвишланмаган бўлармидим, – давом этди хоним. – Демоқчиманки, у ҳолда буларнинг бари бу даражада жиддий тус олмаган бўларди. Мен ҳозир Жеральд ҳақидаям ўйлашга мажбурман…\nУ шундай деб сумкасидан қичкина, думалоқ нарсани олиб столга қўйди: – Мана! Ҳаммасига мана шу сабабчи.\nБу каттагина олмос кўзли платина узук эди.\nЖаноб Пайн узукни қўлига олиб, дераза томон юрди. Тошни шишага юргизиб кўрди, сўнг заррабин билан уни синчиклаб кўриб чиқди.\n– Асл тош, – деди у жойига қайтиб ўтирар экан. – Мен уни энг камида икки минг фунтга баҳолаган бўлардим.\n– Шундай, фақат у ўғирланган. Мен уни ўғирлаб олганман, энди эса нима қилишни билмай ўтирибман.\n– Оҳо! – деди жаноб Пайн узукни қизга узата туриб. – Буёғи қизиқ бўлди-ку.\nОрага чўккан ноқулай жимлик қизга таъсир қилди. У кўнгилни юмшатадиган бир аҳволда, юзига дастрўмолини босиб йиғлай бошлади.\n– Ана холос, – деди жаноб Пайн. – Бўлди, бўлди. Кўрасиз, ҳаммаси яхши бўлади.\n– Ростанми? – деди қиз бурнини тортиб. – Шундай деб ўйлайсизми?\n– Бунга ишончим комил. Қани, энди менга ҳаммаси қандай юз берганини гапириб беринг-чи.\n– Нима десам экан, ҳаммаси қарзга кириб қолишимдан бошланди. Билсангиз, мен анчайин ношудман. Бундан Жеральднинг жини қўзийди. Эримни айтаяпман. У мендан анча ёши катта ва ўта жиддий одам. Унинг учун қарз гўё қиёмат қойимнинг ўзгинаси. Хуллас, қарзларим ҳақида унга оғиз очолмас эдим. Танишларим билан казинога йўл олдим... Озгина омад келса менга кифоя қилар эди. Аввалига юта бошладим, кейин бор пулимдан айрилдим. Кейин... Қалтис таваккал қилдим...\n– Тушунарли, – деди унинг гапини бўлиб жаноб Пайн. – Давом эттирмасангиз ҳам бўлади. Сизни чув туширишди. Шундайми?\nДафни Сент-Жон тасдиқ маъносида бошини қимирлатиб қўйди.\n– Буларни Жеральдга қандай айтишим мумкин? Унинг қимор ўйинларига умуман тоқати йўқ. Қисқаси, аросатда қолиб кетдим. Ўша кунларда Дортгеймерлар бизни меҳмонга чақириб қолишди. Мен Наоми билан бир мактабда ўқиганман. Улар Кобхэм яқинида яшашади, ҳаддан ортиқ бой оила. Биз қайтаётганимизда Наоми Бонд-стритдаги заргарга беришни тайинлаб бриллиант кўзли узугини менга топширди. Узукнинг гардишига нимадир бўлган экан.\nҚиз жим бўлиб қолди.\n– Сезишимча, биз энг мураккаб жойига яқинлашаяпмиз, – унга ёрдамга келди жаноб Пайн. – Давом этинг, миссис Сент-Жон.\n– Сиз буларни ҳеч кимга гапириб юрмайсизми? – бирданига хавотирга тушиб қолди қиз.\n– Мен шахсий масалаларни дахлсиз деб биламан, – ишонтирди уни жаноб Пайн. – Қолаверса, сиз кўп нарсани айтиб бўлдингиз, қолганини ўзим сизга бемалол айтиб беришим мумкин.\n– Ҳа, тўғри. Майли. Лекин ҳечам айтгим келмаяпти! Бу даҳшат... Хуллас, мен Бонд-стритга бордим. У ерда заргарлик дўконлари тиқилиб ётибди. «Виро» деган дўконда тақинчоқларнинг нусхасини тайёрлаб беришади. Ақлимни еб қўйибманми, билмадим, ўша дўконга кириб узукдан нусха тайёрлаб беришларини сўрадим. Чет элга чиқмоқчилигимни, ҳақиқийсини тақиб кетишни истамаётганимни айтгандим, улар ҳеч нарсадан шубҳаланишмади. Нусхасини тайёрлаб беришди, мен уни Наомига жўнатдим. Узукнинг ҳақиқийсини эса гаровга қўйдим.\nҚиз юзини кафтлари билан тўсиб олди.\n– Бунга қандай журъат қилдим-а? Қандай? Менинг кўчадаги ўғрилардан умуман фарқим бўлмаса керак!\nЖаноб Паркер Пайн одоб билан йўталиб қўйди.\n– Менга ҳали ҳаммасини гапирмагандай туюлаяпсиз.\n– Ҳаммасимас, – деди хўрсиниб қиз. – Ўшандан бери олти ҳафта ўтди. Қарзларимни тўлаб, бу муаммодан қутулдим. Лекин ўшандан бери ўзимни қўярга жой тополмаяпман. Яқинда узоқ бир қариндошим оламдан ўтиб, ундан менгаям бир мунча пул мерос тегди. Мерос пулини олиб биринчи қилган ишим – мана шу лаънати узукни гаровдан қайтариб олиш бўлди. Ҳаммаси жойига туша бошлаганда, атай қилгандай бошқа бир муаммо чиқиб қолди.\n– Дортгеймерлар билан орамизга совуқчилик тушди. Ҳаммаси акцияларни деб бўлди. Жеральд сэр Рубеннинг маслаҳати билан сотиб олган акцияларнинг нархи тушиб кетди. Шунда сўнг Жеральд аччиқ устида сэр Рубенга у ҳақда нима ўйласа, борини айтган-қўйган: яхши гаплар бўлмаган. Хуллас, мен энди узукни қайтаролмайдиган вазиятга тушиб қолдим.\n– Узукни Дортгеймер хонимга аноним тарзда жўнатиб юборсангиз бўлмайдими?\n– Бу айбимни тан олиш билан баробар-ку! У дарров ҳаммасини тушунади.\n– Гапингизга қараганда, сизлар дугона бўлгансизлар. Унинг олижаноблигига умид қилиб, бор гапни айтиб берсангиз-чи?\nМиссис Сент-Жон бошини чайқади.\n– Дугона эканимиз рост, лекин зебу зийнатлар борасида Наоми манави тошданам қаттиқ. Унга узукни очиқчасига топширадиган бўлсам, мени панжара орқасига юбормасаям, дуч келганга қилмишим ҳақида гапириб бериши тайин. Бу эса ҳаммасидан баттар. Жеральднинг қулоғига етса борми, мени ҳеч қачон кечирмаса керак. Э, худо, нақадар даҳшат!\nУ яна йиғлашга тушди.\n– Бошимни қайга уришимни, нима қиларимни билмай қолдим, жаноб Пайн, бирон маслаҳат бераоласизми?\n– Бирон йўлини топамиз, – жавоб қилди Паркер Пайн.\n– Ростан айтаяпсизми?\n– Шубҳасиз. Одатда мен мураккаб вазиятдан чиқишнинг оддий йўлини тавсия қиламан. Тажрибамдан билганим шуки, оддийлик энг самарали усул бўлиб чиқади. Шу билан бирга, сизнинг эътирозларингизни ҳам ўринли деб ҳисоблайман. Бу нохуш воқеа ҳақида ҳозирча ўзингиздан бошқа ҳеч ким билмайди, шундайми?\n– Ўзим ва сиздан бошқа ҳеч ким, – деди қиз.\n– Мени ҳисобга қўшмасликни сўрайман. Шундай экан, сиз ҳозир хатардан холисиз. Қилиниши керак бўлган иш ҳеч кимга сездирмай узукни алмаштириб қўйишдангина иборат.\n– Айнан шундай, – жонланди қиз.\n– Нима ҳам дердик, бу унчалик қийин вазифалар сирасига кирмайди. Мақбул йўлни ўйлаб топамиз, бунга вақт керак…\n– Лекин қандай? – баланд овозда сўради миссис Сент-Жон. – Ахир вақт жуда зиқ. Наоми тошни алмаштирмоқчи эмиш. Мени ақлдан оздираётган нарса шу.\n– Буни қаердан биласиз?\n– Тасодифан билиб қолдим. Куни кеча бир танишим билан тушлик қилган эдим. Унинг зумрад кўзли узуги менга жуда ёқиб қолди. Ўша дугонамнинг айтишича, зумрад кўзли узуклар урфга чиққани учун Наоми ҳам узугининг тошини алмаштирмоқчимиш.\n– Бундан чиқди, тезроқ ҳаракатимизни қилишимиз керак, – деди ўйланиб қолган жаноб Паркер Пайн.\n– Ҳа-да! – тасдиқлади қиз.\n– Уйга киришнинг иложини топиш керак бўлади. Бу борада ўзингизда қандайдир фикр ё таклиф борми, миссис Сент-Жон?\n– Дейлик, чоршанба куни Наоми катта зиёфат уюштирмоқчи. Ўша, кеча бирга тушлик қилган дугонамдан билдим. Наоми зиёфат кечаси учун профессионал раққосларни суриштириб юрган экан. Топган-топмаганини, тўғриси, билмайман…\n– Менимча, бундан нимадир чиқади, – деди жаноб Пайн. – Агар раққосларни топган бўлса, нархи бироз ошади, холос. Яна бир гап, мабодо, Дортгеймерлар хонадонидаги электр шчит жойлашган жойни билмайсизми?\n– Буни қарангки, биламан! Уларникида меҳмон бўлган кунимиз кечаси чироқ ўчиб қолди, пробкалар куйган экан. Хизматкорлар ухлаб қолгани учун Рубен уларни ўзи алмаштирувди. У шундоқ кираверишда, деворга ишланган шкафда.\nЖаноб Пайн қиздан уй ва электр шчит турган жой тарҳини чизиб беришни сўради.\n– Демак, бу ёғига ҳеч нарсадан хавотирланмасангиз ҳам бўлади,– деди жаноб Паркер Пайн ўрнидан қўзғалар экан, – Ҳаммаси кўнгилдагидай бўлишига ваъда бераман. Айтганча, Сент-Жон хоним, узукни нима қиламиз? Уни ўзингизда сақлаб туришни маъқул кўрасизми?\n– Шундай қилганимиз яхши.\n– Келишдик. Кўпам хавотир олаверманг, ҳаммаси яхши бўлади.\n– Ҳалиги... хизмат ҳақи қанча бўлади? – тортиниброқ сўради қиз.\n– Бу масалани чоршанбага қолдириб тура қолайлик. Сизга сарф-харажатлар рўйхатини бераман. Ишонтириб айтишим мумкин, улар кўп бўлмайди.\nҚизни кузата туриб, у котибани чақирди.\n– Менга Клод Латрэ ва Мадленни чақиринг.\nУ чақиртирган Клодни Англиянинг энг кўркам айғири, Мадленни эса Англия офатижонларининг энг мафтункори дейиш мумкин эди.\n– Болаларим, сизларга топшириғим бор, – деди жаноб Паркер Пайн рўпарасидаги жуфтликни кўздан кечирар экан. – Бугундан эътиборан сиз дунёга донги кетган раққос ва раққосасиз. Клод, кўп нарса сенга боғлиқ, ҳеч нимани адаштириб юборма.\nДортгеймер хонимнинг зиёфатга тайёргарлик ишларидан кўнгли тўқ эди. Ҳатто гуллар ҳам унинг дидига мослаб терилган. У хизматкорга топшириқ бера туриб, барини аъло даражада уддалаган эрига ажабланиб қараб қўйди.\nЗиёфат бошланишига яқин Мишель исмли номдор раққос телефон қилиб, партнёри тўпиғини қайириб олгани сабаб боролмаслигини, уларнинг ўрнига Парижда катта ютуқларни қўлга киритган бошқа бир жуфтлик боришини айтиб қолди. Айтилган вақтда етиб келган раққосларни кўздан кечирган Дортгеймер хонимнинг кўнгли жойига тушди.\nКеча ажойиб бошланди. Жюль ва Александра ҳаммани ҳайратга солди. Дастлаб улар испанча инқилоб рақсини, кейин «Телба орзуси» деб номланган композицияни ижро этишди. Базмга йиғилганлар замонавий рақс санъатининг сўнгги намуналаридан ҳам баҳраманд бўлишди.\nКейин ҳамма рақсга тушди. Базм авжига чиққанида Жюль Дортгеймер хонимни рақсга таклиф қилди. Сэр Рубен эса бу пайтда мафтункор Александрани зимдан қидириш билан овора эди. Уни электр шчит атрофидан топиш унинг хаёлига ҳам келмаётган эди.\nЖюль Дортгеймер хонимнинг қулоғига шивирлаб тахминан шундай дер эди: – Йўқ, сиз инглиз хоними эмассиз! Англияда туғилганлар бундай гўзал рақсга туша олмайдилар. Сиз бир парисиз, рақс маликасисиз. Pschenichnaya smirnoffka na zdorrovie.\n– Бу қандай тил? – сўради унга буткул мафтун бўлиб қолган хоним.\n– Рус тили, – деди Жюль. – Сизга бўлган ҳисларимни ифодалашга инглиз тили ожиз.\nДортгеймер кўзларини юмиб олди. Жюль унинг қўлларидан ўпишга чоғланган маҳалда чироқлар ўчди. Худди шуни кутиб тургандай аёлнинг бармоғидаги узук сирғалиб тушди.\nЗум ўтмай чироқлар яна ёнди.\n– Узугингиз, – жилмайди Жюль. – Улар бармоғингиздан чиқиб кетди. Рухсат этсангиз, ўзим уни тақиб қўйсам.\nЖаноб Паркер Пайн пайшанба куни эрталаб офисига келганида уни Сент-Жон хоним кутиб турар эди.\n– Нима бўлди? – сабрсизлик билан сўради хоним остонадан кирар-кирмас.\n– Ташвишланибсиз-да, барибир, – гина аралаш деди жаноб Паркер Пайн.\n– Кечаси билан кўз юммадим, – деди Сент-Жон хоним. – Минг хаёлга бордим…\n– Ҳа, майли, мана бу харажатлар рўйхати. Йўл кира, либослар, Мишель ва Хуанитага эллик фунт... Жами олтмиш беш фунт ўн етти шиллинг.\n– Харажатларни қўя туринг, жаноб. Ҳаммаси кўнгилдагидайми? Эплай олишдими?\nЖаноб Паркер Пайн унга ростакамига ажабланиб қаради.\n– Мени маъзур тутинг, хоним афанди, бошқача бўлишиям мумкин эмас.\n– Худойим-ей! Елкамдан тоғ ағдарилгандай бўлди! Мен бўлсам қўрқиб ўтирибман...\nЖаноб Паркер Пайн таъна қилгандай бошини чайқаб қўйди.\n– Омадсизлик – мен тоқат қилолмайдиган сўз. Уддалай олишимга кўзим етмаган ишни ҳеч қачон зиммамга олмайман. Ишга киришдимми, демак омад мендан қочиб қутулолмайди.\n– Демак, у узугини қайтариб олгану ҳеч нарсани сезмаган, шундайми?\n– Мутлақо. Операция қойилмақом тарзда бажарилган.\nДафни Сент-Жон чуқур тин олди.\n– Мени қандай юкдан халос қилганингизни тасаввур ҳам қилолмайсиз. Харажатлар қанча бўлди деган эдингиз?\n– Олтмиш беш фунт ўн етти шиллинг.\nСент-Жон хоним сумкасини очиб айтилган пулни санаб берди.\n– Сиздан миннатдорман, – деди илтифот билан жаноб Паркер Пайн ҳисоб қоғозини узата туриб.\n– Бу қанақаси? Бу фақат харажатлар учун экан-ку. Хизмат ҳақи кўрсатилмаган? – деди хоним ҳисоб қоғозига кўз югуртириб.\n– Бу иш учун хизмат ҳақи олиш ниятим ҳам йўқ.\n– О, мистер Пайн! Мени ноқулай аҳволга солиб қўяяпсиз, ахир!\n– Мен шунга қарор қилдим, фикримни ўзгартиролмайман. Бир чақа ҳам олиш ниятим йўқ. Бу менинг принципларимга тўғри келмайди. Мана сизнинг тилхатингиз. Энди эса...\nУ гўё мураккаб трюкни бажарган моҳир кўзбойлоғичдай, жилмайиб туриб ихчамгини ғилофни столга ташлади ва секин қиз томонга суриб қўйди. Уни очган Дафнининг кўзи бриллинт кўзли узукка тушди.\n– У-у, нафратланаман бундан! – деди қиз нозик бурнини жийириб. – Кўрарга кўзим йўқ! Деразадан улоқтиргим келаяпти уни.\n– Ўрнингизда бўлсам бундай қилмаган бўлар эдим, – деди танбеҳ оҳангида жаноб Паркер Пайн. – Кўрганлар бошқача тушунишлари мумкин.\n– Бунинг ҳақиқий эмаслиги аниқми? – қизиқсиниб сўради Дафни.\n– Албатта. Энди Дортгеймер хоним кеча кечқурун сиз менга берган узукни тақиб юрибди.\n– Унда ҳаммаси жойида, – хитоб қилди Дафни ва қувонч билан ўрнидан турди.\n– Дарвоқе, сўраганингизга эсимга тушиб қолди, жуда қизиқ иш бўлди, – дея гап бошлади жаноб Паркер Пайн. – Бугун эрталаб манави матоҳни заргарга олиб борган эдим. Клод адашмаганига ишонч ҳосил қилишим учун.\n– Заргарга? – хавотир билан сўради Сент-Жон хоним ва жойига қайтиб ўтирди. – У нима деди?\n– Муваффақиятли чиққан одатдаги ясама, – шодмон кайфиятда жавоб қилди жаноб Паркер Пайн. – Аъло даражадаги иш. Энди, ўйлашимча, кўнглингиз бутунлай жойига тушди, шунақами?\nСент-Жон хоним нимадир демоқчи бўлди, лекин гапиролмади. Жаноб Пайнга бақрайганча қотиб қолди.\nУ бўлса ўриндиғига жойлашиб олган кўйи қизнинг ҳолатини кузатиб турди.\n– Бошқалар учун ўзингни ўтга уриш, – ўйчан ҳолда давом этди у, – унчалик ёқимли иш эмас. Ҳар ҳолда... Кечирасиз, нимадир дедингизми?\n– Менми? Йўқ…\n– Яхши. Унда сизга виждони қийналган бир ёш хоним иштирокидаги ғаройиб ҳикояни айтиб берсам, нима дейсиз? Майли, у малласоч, турмушга чиқмаган хоним бўлақолсин. Исмини ҳам Дафни Сент-Жон демай қўя қоламиз. Яхшиси, у Эр-Нестина Ричарде, яъниким Наоми Дортгеймер хонимнинг собиқ котибаси бўлақолсин.\nХуллас, ажойиб кунларнинг бирида узугининг бриллиант кўзи тушиб қолаёзганини кўрган Дортгеймер хоним уни таъмирлатиш учун котибасига бериб заргарга жўнатади. Нари-берисини айтмаганда, сизнинг ҳолатингизга ниҳоятда ўхшаш, шундай эмасми? Буни кўрингки, Ричарде хонимнинг хаёлига ҳам сиздаги каби ўй келади. У ҳам узукдан нусха ясатади. Аммо у узоқни кўра оладиган қиз. Яъни Дортгеймер хоним эртами-кечми узук алмаштириб қўйилганини билиши ва бу кимнинг иши эканини қийинчиликсиз топиши мумкинлигига унинг ақли етади.\n– Хўш, бу ҳолатда Ричарде хоним қандай йўл тутган? – давом этди жаноб Паркер Пайн, рўпарасидаги қизга хотиржам кўз ташлар экан. – Аввалига у сочини қорага бўяб, сўнгги урфда турмаклатади. Сўнгра менинг олдимга келади ва узукни кўрсатиб, унинг ҳақиқийлигига ишонч ҳосил қилишимга эришади. Шундан кейингина у узукни заргарга олиб боради. Узукни таъмирлаган заргар эса уни қандай лозим бўлса, ўшандай тарзда Дортгеймер хонимга жўнатади.\nКеча кечқурун Ватерлоо вокзалида Ричарде хоним ўша узукнинг ажойиб нусхасини тошларнинг фарқига унчалик ҳам боравермайдиган, бунинг устига, поездга шошиб турган Клод Латрэга топширади. Турган гапки, Ричарде хоним менинг ҳар эҳтимолга қарши таниш бир заргардан жаноб Латрэга йўлдош бўлишни илтимос қилганимни тасаввур ҳам қилмаган бўлса керак. Ўша заргар узук тошига бир кўз ташлашдаёқ унинг бриллиант эмас, шунчаки аъло даражада ясалган нусха эканини аниқлайди.\nЎйлашимча, гап нимадалигини фаҳмлай бошладингиз. Узукнинг алмаштириб қўйилганини билган Дортгеймер хонимнинг эсига энг аввало ким тушади? Зиёфат кечаси чироқ ўчгани ва бармоғидаги узукнинг тушиб кетишига сабаб бўлган ўша хушсурат йигит! Хоним ҳеч бир қийинчиликсиз суриштириб биладики, таклиф қилинган раққосларнинг базмга бормасликлари учун кимдир пул тўлаган. Шу тариқа калаванинг учи менинг офисимгача етиб келади. Дортгеймер хоним бу ерда Сент-Жон хоним ҳақидаги танқиддан тубан ҳикояни нафрат ила тинглайди. Аммо хонимнинг Дафни Сент-Жон исмли таниши ҳеч қачон бўлмаган! Ана шунда Дортгеймер хоним рўпарасида пасткаш фирибгар тургани ҳақида хулоса чиқариши турган гап.\nҲар қандай ҳолатдаям мен бунга йўл қўя олмаслигимни тушунасиз деб умид қиламан. Шу боис, дўстим Клод Наоми Дортгеймер хонимнинг бармоғига яна ўша – ундан ечиб олган узукнинг ўзини қайтариб тақиб қўйишига тўғри келган.\nЖаноб Пайннинг юзига мулойим табассум инди.\n– Энди нима учун сиздан пул олмаганим сабабини билиб олдингиз. Мен сизга бахтиёр бўлишингизни ваъда қилган эдим, кўриниб турибдики, бунинг уддасидан чиқа олмадим. Сизга яна бир гап айтишимга изн берсангиз… Ҳали жуда ёшсиз, бундайин ишларга биринчи қўл уришингиздир эҳтимол.\nЁшим бир жойга бориб қолган, тан олинг, шунга яраша тажрибам ҳам сизникидан қўпроқ, айниқса статистика борасида. Ана шу тажрибамдан келиб чиқиб айтишим мумкинки, фирибгарлик жиноятларининг саксон етти фоизи фош этилади. Саксон етти фоиз! Бу ҳақда яна бир бор ўйлаб кўринг.\nРичарде хоним илкис оёққа турди.\n– Ёлғончи қари ҳайвон! Мени лақиллатибсан-да! Яна харажатларниям тўлатганини-чи! Шунча вақт…\nУ ғазабдан бўғилиб қолди ва ўзини эшикка урди.\n– Узукни унутманг, – деди вазминлик билан жаноб Паркер Пайн.\nИзига қайтган Ричарде хоним узукни олиб, унга кўз ҳам ташламай деразадан ташқарига улоқтирди. Сўнг эшикни қарс ёпиб, ғойиб бўлди.\nЖаноб Паркер Пайн деразадан ташқарига қизиқсиниб қаради.\n– Ўзим ҳам шунақа деб ўйлаган эдим, – ўзига ўзи гапирди у. – Таажжуб! Наҳотки, ўйинчоқ сотаётган жентельмен уни нима қилишни мутлақо билмаса.


Ўзбекистонлик машҳурларнинг қандай бизнеслари бор? — Teleradio.uz\nЎзбек шоу-бизнеси вакилларининг аксарияти турли тадбиркорлик фаолияти билан ҳам шуғулланади. Қуйида таниқли хонанда, актрисаларнинг қандай бизнеслари борлиги ҳақида маълумот берамиз.\nФото: Instagram / @ozodbek_axmadovich\nЎзбекистон маданият вазири Озодбек Назарбеков 2019 йилда «Дарё»га берган интервьюсида кўпчилик унга тегишли деб ўйлайдиган бизнесларга аслида алоқаси йўқлиги ҳақида айтиб ўтган эди. Бироқ айрим кичик бизнеслари борлигини ҳам инкор қилмаган.\n«Ўзим тепасида туриб юргизадиган биронта бизнесим йўқ. Шерикчилик асосида дўстларим ва яқинларим билан бизнеслар йўлга қўйилган. Улар ҳалол, пок иш юритишади ва менинг улушимни ўз вақтида етказишади», — деган эди Озодбек Назарбеков.\nХонанда Райҳон яқинда ўз брендига асос солди. У аёллар учун қулай ва замонавий кийимлар ишлаб чиқариб, сотишни йўлга қўйган.\n«Миллион» кулги жамоаси\nФото: Instagram / @davron_kabulov\n«Миллион» кулги жамоаси вакиллари ҳам кийим бизнеси билан шуғулланади. «Миллион» бренди остида сотувга чиқарилаётган кийимлар эркак ва аёлларга мўлжалланган.\nФото: Instagram / @shohruhhon\nХонанда Шоҳруҳхон ўз продюсерлик марказини очди. Марказ истеъдодли ёшларга ўз йўлини топишига кўмаклашади.\nАктриса Асал Шодиева ўз брендига эга. Унинг Мiel бренди аёллар ва болаларга кийим ишлаб чиқаради.\n«Браво» кулги жамоси вакили Шаҳло Зоирова\nШаҳло Зоирова аёллар кийим-кечаклари дўконини очган.\nФото: Instagram / @madinamumtoz\nХонанда ва актриса Мадина Мумтознинг оқшом ва келин либослари салони бор.\nХонанда Шаҳзода Inter media деб номланган продюсерлик компаниясига асос солган. Компания ёш хонандаларга шоу-бизнес оламида ўз йўлини топишига ёрдам беради.


ЭЛ БОШИГА ИШ ТУШГАНДА: фарғоналик OʻzLiDeP депутатлари ҳам саховат тадбирларида фаоллик кўрсатишмоқда\nЭл бошига тушган синов барчамизни жипслатирмоқда.\nМаълумки, коронавирус пандемияси ва глобал инқироз кечаётган ҳозирги синовли даврда бир-биримизни қўллаб-қувватлаш, ёрдамга муҳтож, камбағал ва кўп болали оилаларга ҳам маънан, ҳам моддий ёрдам кўрсатиш каби асрлар оша сайқалланган анъаналаримиз шу кунларда янада бўй чўзмоқда.\nМамлакатимизда инсонпарварлик, меҳр-шафқат ва ўзаро холис ёрдам сингари эзгу ғояларга қаратилган умумхалқ ҳаракатлари бугун барчани бир муштарак мақсад сари бирлаштирмоқда. У ҳам бўлса, коронавирусни мардонавор енгиш, юртдошларимизнинг азиз жонларини сақлаб қолишдир. Бу йўлда, айниқса, эҳтиёжман оилаларга алоҳида кўмак кўрсатилаётир. Бунда фарғоналик OʻzLiDeP депутатлари ҳам фаоллар сафидалар.\nОлдин хабар берганимиздек, OʻzLiDeP ходимлари ҳам ташаббус билан чиқиб, бир кунлик иш ҳақиларини “Меҳр-шафқат ва саломатлик” жамоат фондига ўтказиб берган эди. Ҳозирда OʻzLiDePдан сайланган депутатлар ҳам турли ташаббуслар билан чиқмоқдалар. Эзгу ҳаракатларнинг давоми сифатида Қувасой шаҳридан сайланган Халқ депутатлари Фарғона вилояти Кенгаши депутати, “HOVVO GROUP” МЧЖ раҳбарларидан бир сифатида фаолият олиб бораётган Асқар Қодиров Маҳалла ва оилани қўллаб-қувватлаш Фарғона вилояти бошқармасидаги Ҳомийлик хайрияларини мувофиқлаштириш марказига 21 тонна картошка маҳсулотини эҳсон сифатида етказиб берди. Бундан ташқари, Ҳомийлик хайрияларини мувофиқлаштириш марказига аҳолидан келиб тушаётган мурожаатларга кўра депутат томонидан зарурий дори-дармон воситалари ҳам етказиб берилди.\nШунингдек, А.Қодиров Қувасой шаҳридаги 16 та МФЙ ҳудудидаги кам таъминланган, эҳтиёжманд ва ногиронлиги бор оилаларга озиқ-овқат маҳсулотлари, антисептик воситаларни Ҳомийлик хайрияларини мувофиқлаштириш маркази орқали хайрия сифатида тарқатди.\nЭл бошига тушган синов барчамизни жипслатирмоқда. Иродали халқимиз қийинчиликларни биргаликда енгиб ўтади. Бу синовда ҳар биримиз фаол бўлишимиз, қўлимиздан келган ёрдамни аямаслигимиз керак. Ҳеч бўлмаганида, уйда қолиш орқали ҳам фойда келтиришимиз мумкин, — дейди А.Қодиров.\nБундан ташқари, депутат А.Қодиров Қувасой шаҳридаги 3 нафар бемор фуқароларнинг даволанишлари учун ҳам моддий ёрдам ҳам кўрсатди.\nҲа, бирни берганга Худойим мингни беради, дейишади. Юртимизда кўнгли очиқ, сахий саховатпеша инсонлар кўпаяверсин!\nOʻzLiDeP Фарғона вилояти Кенгаши матбуот котиби


28 ноябр 2020, Тошкент вақти: 01:28\nИслом Каримовнинг Москвада ўрнатилган ҳайкалининг бу суратини депутат А.Морев олган.\nМосквадаги Ўзбекистон элчихонаси яқинидаги хиёбонга 15 октябрга ўтар кечаси полиция ва қўриқчилар назорати остида Ислом Каримов ҳайкали ўрнатилди.\nАтрофида ободонлаштириш ишлари давом этаётган ва яхши қўриқланаётган монумент қачон очилиши борасида расмий идоралар маълумот бермаяпти.\nМоскванинг Якиманка мавзесидаги Ўзбекистон элчихонаси ёнидаги Ислом Каримов хиёбонида ўрнатилган Ислом Каримов ҳайкали фотосурати ижтимоий тармоқларда тарқалди.\nОқ чойшаб билан ўралган монумент яқинида ҳанузгача бир автобус полиция ходими турганига гувоҳ бўлдик: қўриқчилар парда тортилган ёдгорликни суратга олишга рухсат бермаётир.\nСурати ижтимоий тармоқларда пайдо бўлган Ислом Каримов ҳайкали кўплаб санъаткорлар ва мухлислар танқидига учрамоқда.\nДепутат А.Морев саҳифасидан\nБлогер Рустем Адагамов Якиманкада ўрнатилган ҳайкал остига “Братвадан Исломга” деб ёзиб қўйишни, зеро ҳайкални у Москва қабристонларида бандитларга ўрнатилган саноқсиз бемаъни ҳайкалларга ўхшатди.\nСанъатшунос Борис Чухович эса, монументни “Ғариб диктатор - ғариб фарзандлари – ғарибона буюртма - ғариб ҳайкал” дея таърифлади.\nБошқалар эса, ҳатто Каримов ҳайкали костюми тугмалари охиригача қадалганига эътибор бермоқда.\nМонумент ўрнатилган кечаси фақат маҳаллий депутат Морев парда ортига кириб, суратга олишга муваффақ бўлди.\nЁдгорлик костюм-шим кийган ва бир қўли чўнтагида бўлган Ислом Каримов ва унинг ортидаги Регистон тасвиридан иборат.\nИслом Каримов ёдгорлигининг Москвада очилиши вақти-соати тўғрисида Ўзбекистон на элчихонаси, на бошқа расмий идоралари маълумот берди.\nЯкиманка мавзеси аҳолиси Ислом Каримовга ҳайкал ўрнатилишига қарши ўз норозилигини қизғин билдириб келган эди. Хусусан, Change.org сайтида маҳаллий депутатлар ташаббуси билан “Ўзбекистон президенти Ислом Каримовга Москвада ёдгорлик ўрнатилишига қарши” петиция йиғиш ҳам давом этаётгани маълум.\nЎтган йил май ойида Ўзбекистон марҳум президентининг кенжа қизи Лола Каримова-Тиллаева Москвадаги Ислом Каримов номи берилган хиëбонга ўрнатиладиган ҳайкални британиялик ҳайкалтарош Пол Дэй (Paul Day) ясашини эълон қилган эди.\nИслом Каримов ҳайкали атрофида тортилган чойшаб, 17.10.2018\nПол Дэй – Британияда энг кўзга кўринган сиёсий воқеаларни тасвирлаган жуда машҳур инглиз санъаткоридир.\nТаъқиб ва тазйиқлар ортидан Ўзбекистонни тарк этишга мажбур бўлган ўндан ошиқ сиëсий фаол Пол Дэйга очиқ мактуб билан мурожаат қилган эди.\nАйни дамда, кузатувчилар Ислом Каримов ёдгорлиги шу йилнинг 18-19 октябрь кунлари Ўзбекистонга келиши кутилаëтган Россия президенти Владимир Путин давлат ташрифи арафасида зудлик билан ўрнатилаётганига эътибор қаратмоқда. У билан бирга Ўзбекистонга тадбиркорлар, сиёсатчилар, ҳарбийлар ва юқори лавозимли амалдорлардан иборат каттакон Россия делегацияси келиши кутилмоқда.\n2016 йилнинг 1 ноябрида, Москва ҳокими Сергей Собянин пойтахтнинг Якиманка округида жойлашган Ўзбекистон Меҳмонлар уйи яқинидаги хиëбонга Ислом Каримов номини бериш тўғрисида махсус қарор қабул қилган эди. Қарорга биноан, Ислом Каримов ёдгорлиги Россия пойтахтида 2019 йилнинг 31 декабригача ўрнатилиши лозим.\nИслом Каримов шарафига ишланган ҳайкаллар Тошкент, Самарқанд ва Қарши шаҳарларига ҳам ўрнатилган.


ЎзА - Вадим Абрамов “Бунёдкор”ни бошқаради\n12.01.2019 15:46 Чоп этиш версияси\nВадим Абрамов “Бунёдкор”ни бошқаради\nХабарингиз бор, жорий йил 8 январь куни “Бунёдкор” футбол клуби раҳбариятида ўзгариш амалга оширилиб, Улуғбек Мирзаев клуб бош директори этиб тайинланган эди.\nКлуб матбуот хизматининг хабар қилишича, бугун футболчилар ва мураббийлар билан клуб раҳбарияти йиғилиш ўтказган. Йиғилишда бир қатор масалалар муҳокама этилди. Янги мавсумда клуб олдига қўйилган вазифалар, бажарилиши лозим бўлган ишлар, режалар билан таништирилди.\nШундан сўнг кун тартибидаги асосий масала – бош мураббий масаласи кўриб чиқилди. Клуб бош директори У.Мирзаев вақтинча бош мураббий вазифасини бажариб турган Шуҳрат Мақсудовга миннатдорчилик билдирди ҳамда клубнинг бош мураббийи этиб Вадим Абрамов тайинланганини маълум қилди.\nВадим Карленовичга мураббийлар штабида одатдагидек унинг доимий ҳамроҳи Марат Мифтахутдинов ёрдам беради. Бош мураббий билан биргаликда мураббийлар штаби масаласи ҳам тез орада кўриб чиқилади.\nБундан кўриниб турибдики, “Бунёдкор” клубининг янги раҳбарияти вазиятни ўнглаш ва жамоанинг аввалги шуҳратини тиклаш борасида амалий ҳаракатларни бошлаб юборган. Бу яхши албатта, зотан “Бунёдкор”дек клубнинг Про-лигага тушириб юборилиши ёки бутунлай тугатилиши ўзбек футболи учун катта йўқотиш бўлади. Биз эса воқеалар ривожини кузатамиз.


Савченко ҳам Украина президенти бўлмоқчи » Ўзбекистон янгиликлари – Zamin.uz\nСавченко ҳам Украина президенти бўлмоқчи\n27 январь 2019, 00:32\nУкраиналик собиқ ҳарбий учувчи, айни пайтда мамлакат парламенти депутати Надежда Савченко президентликка номзод сифатида кўрсатилди. Бу ҳақдаги қарор унинг ўзи раҳбар бўлган «Савченконинг сиёсий блоки» партиясининг кеча бўлиб ўтган йиғилишида қабул қилинди, дея маълум қилмоқда "Хабар" нашри.\nНадежда Савченко Россияда қўлга олиниб, бир муддат қамоқда ўтиргани маълум. Россия ва Украина ўртасида ҳарбий асирларни алмаштириш бўйича келишуви доирасида у қамоқдан озод этилиб, ватанига қайтганди. Киевга қайтгани ҳамоно у мамлакатнинг амалдаги президенти Пётр Порошенко фармонига биноан «Украина қаҳрамони» унвони билан сийланади. Кўп ўтмай, Рада депутатлигига ҳам сайланади. Давлат раҳбарининг хайрихоҳлиги ва алоҳида эътиборига қарамай, Савченко мамлакатда юритилаётган сиёсатга нисбатан ўз норозиликларини очиқ-ойдин билдириб келгани билан ҳам донг таратган.\nБу орада у партияга асос солиб, янги сиёсий куч сифатида ўзини намоён этиш ҳаракатига тушади. Натижада ўтган йилнинг 20 мартида «давлат тўнтаришига уриниш» айблови билан ҳибсга олинади. Уни ҳибсда ушлаш муддати бир неча бор узайтирилгани алоҳида эътиборга молик. Ўтган йилнинг декабрь ойида бўлиб ўтган судда Савченкони яна олтмиш кун муддатда ҳибсда ушлаш ҳақида қарор қабул қилинган.\nУкраина президентлигига ҳозиргача 20 нафар номзод кўрсатилди. Сайлов эса шу йилнинг охирги куни – 31 декабрга белгиланган. Номзодлар орасида собиқ бош вазир Юлия Тимошенконинг имконияти баландроқ экани айтилмоқда.\nЯнгиликлар » Дунё » Савченко ҳам Украина президенти бўлмоқчи\n06:02 Савченконинг синглиси Трампдан опасини қамоқдан қутқариб олишни сўрамоқда…\n17:48 «Шармандали, нафратланаман». Савченкодан навбатдаги кескин баёнот\n08:55 Савченко Порошенкони "халқ душмани" деб атади\n14:28 Савченко фаррош бўлишга тайёрлигини билдирди


Римликлар Глава 1\nМен — Исо Масиҳнинг қули бўлган Павлусдан Римдаги биродарларимга салом! Мен ҳаворийликка даъват этилганман, Худонинг Хушхабарини ёйиш учун танланганман.\nМуқаддас битикларда ёзилгандай, Худо бу Хушхабарни бераман деб, Ўз пайғамбарлари орқали ваъда берган эди.\nБу Хушхабар Худонинг Ўғли ҳақидадир. У жисман Довуд зурриётидан келиб чиққан эди.\nХудонинг Ўзи Раббимиз Исо Масиҳни ўликдан тирилтирди. Шу орқали Муқаддас Руҳнинг кучига тўла бўлган Исо Масиҳ Худонинг Ўғли эканлиги исботланди.\nАна шу Исо Масиҳ орқали Худо менга иноят кўрсатиб, ҳаворий бўлиш вазифасини берди. Токи барча халқлар Худога ишониб, итоат этсинлар, шунда Исо Масиҳнинг номи улуғланади.\nСизлар ҳам, ўша халқлар қатори, Исо Масиҳга тегишли бўлишга даъват этилгансизлар.\nМен ушбу мактубимни сизларга — Римдаги биродарларимга ёзяпман. Худо сизларнинг ҳаммангизни яхши кўриб, Ўзининг азиз халқи бўлишга чорлаган. Отамиз Худо ва Раббимиз Исо Масиҳ сизларга иноят ва тинчлик ато қилсин.\nАвваламбор, Исо Масиҳ шарофати ила барчангиз учун Худойимга шукур қиламан, чунки бутун дунё сизларнинг имонингиз ҳақида гапиряпти.\nИбодатларимда, доим Худодан: “Агар ироданг бўлса, имкон бер, мен бориб, Римдаги биродарларимни кўриб келай”, деб сўрайман.\nСизларни роса кўргим келяпти, чунки сизлар билан руҳий инъомларни баҳам кўрсам, дейман, шунда сизлар имонда янада мустаҳкамроқ бўлардингиз.\nТўғрироғи, кўришганимизда, бир–биримизнинг имонимиздан далда олсак, дейман.\nБиродарлар, билиб қўйинглар, мен кўп марта сизларнинг олдингизга боришни режалаштиргандим, аммо ҳеч йўл очилмади. Бошқа халқлар орасида Хушхабарни айтиб, яхши натижаларга эришдим. Римда ҳам шундай натижаларга эришишни истайман.\nМенинг бурчим маданиятлию маданиятсизларга, зиёлию саводсизларга Хушхабарни айтишдан иборат.\nШунинг учун мен сизларга, яъни Римдагиларга ҳам Хушхабарни айтишга интизорман.\nМен Хушхабардан ор қилмайман, чунки Худонинг куч–қудрати бўлган бу Хушхабар орқали унга ишонганларнинг ҳаммаси қутқарилади. Ишонадиганлар яҳудийми, ғайрияҳудийми, фарқи йўқ!\nБу Хушхабарда ошкор қилинганки, Худо инсонларни имон орқали, ҳа, фақатгина имон орқали оқлайди, чунки Муқаддас битикларда: “Солиҳ инсон имон туфайли ҳаётга эга бўлади”, деб ёзилган.\nБарча фосиқлигу адолатсизлик устига самодан Худонинг қаҳри ёғилади, чунки инсонлар ўз адолатсизликлари билан ҳақиқатга тўсқинлик қиляптилар.\nХудо ҳақида нимаики билиш мумкин бўлса, уларга равшандир, Худонинг Ўзи уларга зоҳир этган.\nБорлиқ яратилгандан бери Худонинг кўринмас хусусиятлари, яъни абадий қудрати ва илоҳиёти очиқ кўриниб турибди. Худонинг ижодига қараб, Унинг хусусиятларини тушуниб олса бўлади. Шундай экан, улар: “Худони билмаймиз”, деб баҳона қилолмайдилар.\nУлар Худони билсалар–да, Уни улуғламадилар, Унга шукур қилмадилар. Аксинча, бемаъни ўй–хаёлларга берилиб кетдилар, уларнинг нодон онглари зулматга чўкди.\nУлар ўзларини ақлли деб ҳисоблайдилар, аслида эса нодондирлар.\nУлар мангу, улуғвор Худога эмас, балки ўткинчи инсон, қуш, чорва, судралувчи жониворлар суратидаги бутларга сажда қилдилар.\nШунинг учун Худо уларни ўз юракларидаги чиркин эҳтирослари оғушида қолдирди. Шу сабабдан улар бир–бирлари билан беҳаё ишлар қиладилар.\nУлар Худонинг ҳақиқатини ёлғон билан алмаштириб, Яратувчига эмас, балки яратилганга сажда қилиб, хизмат қиладилар. Яратувчи Худогагина то абад ҳамдлар бўлсин! Омин.\nҲақиқатни рад қилганлари учун Худо уларни ўзларининг беҳаё эҳтиросларига топширди. Ҳатто аёллар ҳам табиий жинсий муносабатни нотабиий муносабатга алмаштириб, бир–бирлари билан жинсий алоқа қилдилар.\nХудди шунингдек, эркаклар ҳам аёллар билан бўладиган табиий жинсий муносабатдан воз кечиб, бир–бирларига нисбатан шаҳвоний ҳирс билан ёндилар. Эркаклар бир–бирлари билан беҳаё ишлар қилиб, қилмишларига яраша жазо тортяптилар.\nБу одамлар Худони таниб–билишни рад қилганлари учун, Худо уларни бузуқ хаёлларга топшириб қўйди, оқибатда улар қилиш мумкин бўлмаган ишларни қиладилар.\nУлар ҳар турли адолатсизлик, ёмонлик, очкўзлик ва ёвузликка тўлиб, ҳасадгўйлик, қотиллик, жанжалкашлик, фирибгарлик ва бадфеълликка муккасидан кетгандирлар.\nУлар ғийбатчи бўлиб, одамларнинг орқасидан гапирадилар. Худодан нафратланадилар. Улар сурбет, такаббур, мақтанчоқдирлар. Улар ёвуз ишлар қилишнинг ҳар хил йўлларини топадилар, ота–оналарига итоат қилмайдилар.\nУлар нодондирлар, уларга ишониб бўлмайди, уларда меҳр–шафқат йўқ.\nХудонинг қонунида, шундай ишларни қиладиган одамлар ўлимга лойиқ, деб айтилганини биладилар. Шундай бўлса–да, улар нафақат бу ишларни ўзлари қиладилар, балки ўшандай ишларни қилувчиларни қўллаб–қувватлайдилар.


Поветкин ва Лебедев 4 ноябрь куни Қозон шаҳридаги бокс кечасида рингга қайтишади\n17:49 / 03.08.2015\nРоссиялик боксчилар Александр Поветкин ва Денис Лебедев ўзларининг навбатдаги жангини жорий йилнинг 4 ноябрь куни ўтказишади. Бу ҳақда ТАСС «Мир бокса» компанияси матбуот хизмати маълумотларига таяниб хабар бермоқда.\nМазкур бокс кечаси Қозон шаҳридаги «Баскет-холл» аренасида бўлиб ўтади.\nҲозирча россиялик боксчиларнинг рақиблари ким бўлиши номаълум бўлиб қолмоқда.\nПоветкин 90,89 кг.дан юқори бўлган вазн тоифасидаги Бутунжаҳон боксчилар кенгаши (WBC) йўналиши бўйича чемпионлик камари учун жанг ўтказиш ҳуқуқига эга бўлиб турибди. Лебедев эса 90,71 кг.гача вазн тоифасининг Бутунжаҳон боксчилар ассоциацияси (WBА) йўналиши бўйича чемпионлик камари соҳиби ҳисобланади.


Эҳсон- савобли амаллардандир - Fitrat.uz\nБош саҳифа / Мақолалар / Эҳсон- савобли амаллардандир\nЭҳсон- савобли амаллардандир\nMay 29, 2017\tЭҳсон- савобли амаллардандирda fikr bildirishni o'chirish 2,236 Кўришлар\nБутун оламнинг Парвардигори карами кенг, саховати чексиз бўлган зотки, У ўз хазинаи ғайбиясидан бандаларига қанча инъом қилса-да, ундан ҳеч бир нарса камаймайди. Парвардигоримиз биз бандаларини ҳам Ўзининг сифатларидан ўрнак олиб, доимо хайру саховатли бўлишга ва эҳсон қилишликка буюради. Келинг шу ўринда аслида “эҳсон” ўзи нима эканлиги ҳақида билиб олсак.\n“(Эй Муҳаммад!) Имон келтирган бандаларимга айтинг, намозни баркамол адо этсинлар ҳамда савдо-сотиқ ва ошна-оғайнигарчилик бўлмайдиган кун (қиёмат) келмай туриб, Биз уларга ризқ қилиб берган нарсалардан хуфёна ва ошкора эҳсон қилсинлар!”\nАллоҳ таоло эҳсон қилишга буюрган экан бу фақат моддий нарсаларда бўладими? Ундай бўлса жаннатга фақатгина бойлар кирадику? деган саволлар пайдо бўлади. Йўқ! хайр-эҳсон қилиш фақатгина бирор нарсасини бошқа бир кишига беришдан иборат эмас. Эҳсоннинг турлари кўп: Пайғамбаримиз Муҳаммад (с.а.в.)га эргашиш ҳам-эҳсон, бировни кечириш ҳам-эҳсон, бошга келган мусибат ва озорларга сабр қилиш ҳам – эҳсон, хаттоки бировга яхши муомалада бўлиш ҳам эҳсондир. Демак, эҳсонни бой ёки камбағал бўлишидан қатъий назар хар қандай одам қила олиши мумкин.\nҚуръони Каримда эҳсоннинг фазилати ҳақида зикр этиш баробарида эҳсон қилувчиларга бериладиган савоб-мукофотлар ҳам баён этилади.\nАллоҳ таоло бу мисоли билан қилинган биттагина эҳсон эвазига битта эмас, балки, етти юз ва ундан ортиқ савоб ато этиши мумкинлигини билдирмоқда. Эҳсон қилувчи киши бу эҳсони эвазига фақатгина охиратда ажр олибгина қолмай, бу дунёда ҳам мукофотларга эга бўлади. Муҳтожларга хайр-саховат қилиш инсонлар ўртасида меҳр-оқибат ришталарини янада мустахкам боғланишига, ўзаро хурмат ва тотувлик ҳисларини ортишига, дунёвий ишларини ривож топишига хизмат қилади. Ҳақиқатдан, бирор кишига бир нарсани эҳсон қилсангиз ёки унга бирор яхшилик кўрсатсангиз, бундан дилингиз равшан тортади, рухий хотиржамлик юзага келади, ўзгаларга манфаат етказганингиздан хурсанд бўласиз. Эҳсон қилинган киши ҳам ўзига кўрсатилган яхшиликдан севинади, дилида сизга нисбатан муҳаббат пайдо бўлади, агар сизга кеки бўлса, унутади. Шу тариқа жамиятда кишилар орасида тотувлик, ҳурмат-эҳтиром пайдо бўлади, душманчиликлар барҳам топади, осойишталик ва фароғат барқарор бўлади. Энг асосийси кимга яхшилик қилсангиз, Аллоҳ сизга уни зиёдаси билан қайтаради.\nБиз эҳсон сўзи баробарида “садақа” сўзини ҳам жуда кўп ишлатамиз. Халқимиз орасида “садақа балоларнинг кетишига сабаб бўлади”, “садақа қилганнинг савоби улуғ” каби тушунчалар мавжуд. Садақа деганда, одатда, фақат гадо-тиланчиларга, фақир кишиларга бериладиган нарса тушунилади. Аслида эса, садақа луғатда “инфоқ, хайр-эҳсон” маъноларини билдириб, Аллоҳ розилиги учун бажариладиган ёки бериладиган ҳар қандай яхшилик садақа саналади. Демак, хайр-эҳсоннинг барча турларини ҳам садақа деса бўлаверади. Садақа мажбурий ва ихтиёрий бўлади. Мажбурий садақа турига фарз ва вожиб бўлган закот, ушр, фитр, каффорот кабилар киради. Ихтиёрий садақага хар қандай хайр-эҳсон, худойи, моддий ёрдам, бировга қилинган яхшиликлар киради. Пайғамбаримиз Муҳаммад (с.а.в.) “Ҳар бир мусулмонга садақа лозим”, деганлар.\nАбу Мусо Ашъарийдан (р.а.) ривоят қилинади. Расулуллоҳ (с.а.в.):\n“Ҳар бир мусулмонга садақа лозим”, деганларида, саҳобалар: “Агар уни топа олмаса-чи?” дейишди. Расулуллоҳ (с.а.в.): “Қўли билан ишлаб топиб ўзи ҳам фойдаланади ва садақа ҳам қилади”, дедилар. “Агар бунга ҳам қодир бўлмаса-чи?” дейишди. Расулуллоҳ (с.а.в.): “Бечорахол муҳтожга ёрдам берсин”, дедилар. “Агар бунга ҳам қодир бўлмаса-чи?” дейишганида, Расулуллоҳ (с.а.в.): “Яхшиликка буюрсин”, дедилар. “Агар бунга ҳам қодир бўлмаса-чи?” дейишганида, Расулуллоҳ (с.а.в.): “Ёмонликдан ўзини тийсин, шундай қилиши ҳам садақадир”, дедилар.\nРасулуллоҳ (с.а.в.) яна бир ҳадиси шарифларида эҳсон, садақа қилувчи сахий инсонларни Аллоҳга маҳбуб бандалар деб таърифлаганлар.\nНабий (с.а.в.): “Сахий Аллоҳга яқиндир, жаннатга яқиндир, одамларга яқиндир ва дўзохдан узоқдир.\nБахил Аллоҳдан узоқдир, жаннатдан узоқдир, одамлардан узоқдир ва дўзохга яқиндир.\nАлбатта, сахий жоҳил, бахил обиддан кўра Аллоҳ азза ва жаллага маҳбубдир”, дедилар.\nАллоҳ хайр-эҳсон қилувчи бандаларининг молига барака берибгина қолмай, дунё ишларида ҳам яхшиликларни насиб этади, бошига тушган мушкулотлардан тезда фориғ бўлишига мададкор бўлади. Ривоятлардан бирида шундай дейилади.\nБир хотин боласи билан кетаётган эди, бўри унинг боласини олиб қочди. Хотин бўрининг орқасидан кетаётиб, битта нонини таом сўраган гадога берди. Шунда бўри қайтиб келиб, боласини унга топширди. Ғойибдан овоз келди: “Бир луқмага – бир луқма”.\nҲақиқатдан хам аёлнинг қўлидаги нон унинг луқмаси эди, бўрининг оғзидаги боласи эса бўри учун таом эди. Хотин атиги биргина нонини эҳсон қилиш билан фарзандини бўрига егулик бўлишдан қутқариб қола олди.\nЎтмиш аждодларимиз ҳам Ислом дини талабларига кўра, эҳсон ва садақа қилишда бутун инсониятга намуна бўлишган. Шулардан атиги бир киши, ҳамюртимиз Абдуллоҳ ибн Муборакнинг саҳоватлари, сахийликлари ва таниган-танимаганга садақа-эҳсон қилишлари ҳақида шунчалик кўп ривоятлар келганки, шулардан бир нечасини тилга олишнинг ўзи кифоя.\nМанбаларда келишича, Абдуллоҳ ибн Муборак оддий бир боғбоннинг ўғли бўлиб, ўзининг саъй-харакатлари ва меҳнатининг эвазига жуда бой-бадавлат бўлган экан. У зот ақлли, диёнатли зуҳду тақвога таянган, сермулохаза, охиратни ўйлаб иш кўрадиган инсон бўлиб, унинг мақсади молу-дунёсини Аллоҳ розилигида хайрия ишлар ва эзгу мақсадларга сарфлаш бўлган. Улар доимо атрофдагиларга, кўшниларга, етимларга, ночорларга, камбағал ва мискинларга ёрдам берардилар. Абдуллоҳ ибн Муборакнинг бир яхудий қўшнилари бор эди. Абдуллоҳ ўз болаларини овқатлантиришдан аввал камбағал қўшниларининг болаларига таом берар, фарзандларини кийинтирмасдан олдин яхудий қўшниларининг болаларини кийинтирардилар. Одамлар яҳудийнинг олдига келиб: “Ховлингни бизга сот”, дейишди. Шунда яҳудий: “Ховлимни икки минг динорга сотаман. Аслида унинг нархи минг динор, кейинги минг динор эса Ибн Муборакка қўшни бўлганим учун”, деди. Кейинчалик ўша яҳудий қўшнилари Абдуллоҳнинг дуолари билан мусулмон бўлди.\nБир куни Ибн Муборакдан бир гадой пул сўраган эди, у бир дирҳам эҳсон қилди. Шунда унинг баъзи дўстлари: “Бу гадойлар қовурилган гўшт ва фалужаз (ширинлик) каби таомлар истеъмол қилади. Унга бу пулнинг бир қисмини берса ҳам кифоя қиларди”, дейишди. Шунда Ибн Муборак: “Худо ҳаққи, улар кўкат ва нондан бўлак бирор таом истеъмол қилмайдилар, деб ўйлардим, башарти улар фалужаз ва гўшт ер эканлар, унда уларга бир дирхам етмас экан”, дейди ва хизматкорларидан бирига: “Гадойни қайтариб келгинда, унга ўн дирхам бер”, дея амр қилади.\nДунёдан ўтган аждодларимиз қилган бундай яхшиликлар, садақотлар, хайрли амаллар бугун барчамиз учун ибрат ва дастурул амал бўлиши керак.\nХайр-эҳсон қилишнинг фазли, саҳоватли киши эришадиган ажр-савоб, мукофотлар ҳақида қанча гапирса ҳам оздек туюлади. Аммо, шу ўринда эътибор беришимиз лозим бўлган яна бир катта масала борки, ҳар бир киши буни яхши билиб олиши зарур. Бу исрофдир. “Исроф” сўзи арабча сўз бўлиб, “ҳар бир ишда ҳаддан ошиш” маъноларини англатади. Динимизда исроф қаттиқ қораланади. Қуръони каримда исрофнинг нақадар ёмон хислат экани ҳақида ўнлаб ояти карималар бор. Аллоҳ таоло исрофдан сақланиш лозимлиги ҳақида огоҳлантириб Исро сурасининг 26-оятида шундай марҳамат қилади:\n«Қариндошга, мискин ва йўловчига (хайр-эҳсон қилиш билан) хақларини адо этинг ва исрофгарчиликка мутлақо йўл қўйманг»!\nОятнинг аввалида хайр-эҳсонга буюрилаяпти, сўнгида эса исрофдан қайтарилмоқда. Чунки, кўпгина кишилар эҳсон қилаяпман бу савоб деб ҳаддан ошириб юборишади ва исрофга йўл қўйишади. Ислом таълимотига кўра исрофгарчилик – ноҳақ ва ҳаром-хариш йўлларга мол-дунё сарфлашдир. Исрофнинг кўлами катта: маросимларни тежамсиз ўтказиш ҳам исроф, электр, газ, сув, ёнилғи каби турмуш қулайликларини ортиқча ишлатиш ҳам исроф, вақтни, умрни бефойда нарсаларга сарфлаш ҳам исрофдир. Мазҳаббошимиз Имоми Аъзам айтганларидек: “Хайр ва эҳсонда исроф бўлмаганидек, исрофда ҳам ҳеч қандай хайр йўқдир”.\nМинг афсуски баъзи тушунмаган кишилар мажбурий садақа (закот) билан нафл (эхтиёрий) садақани аралаштириб юбориш ҳоллари учрайди. Бундайлар закотни беришмайдию, аммо шуҳрат қозониш, ном чиқаришга, кимўзарга турли зиёфат, маросимлар ўтказиб ўзларича садақа қилган бўладилар. Ном чиқариш, обрў қозониш, бошқалардан устун ёки пулдор эканини кўрсатиш учун уйларни ҳаддан ташқари ҳашаматли ва дабдабали қилиш, уларни кераксиз қимматбахо жиҳозлар билан безаш, кийимнинг янги урф бўлгани изидан қувиш, зиёфат ва маросимларни бошқаларникидан бир неча баробар дабдабалироқ ўтказиш давримиздаги исрофнинг кўринишларидандир.\nЛекин барча ишда ҳам меъёр яхши, мўтадиллик яхши. Менга бойлик бериб қўйилибди, дея уни ҳар томонга сочавериш, айниқса буюрилмаган ишларга сарфлаш савоб ўрнига гуноҳ эшикларини очиб юбориши мумкин. Ахир Расулуллоҳ (с.а.в.): “Исрофгар жаннатга кирмайди”, деганлар. Исроф ўрнига ён атрофдаги ночор яшаётган бир фақир оиланинг кам-кўстига кўмаклашиш, ўқиш учун тўлов (контракт) пулини тўлолмаётган талабага ёрдамлашиш, уйланиш учун маблағ топа олмай гангиб юрган ёш оиланинг мушкулини осон қилиш, қарзини тўлолмай турган қарздорга кўмаклашиш мумкин-ку!\nШундай экан барчаларимиз доимо ён-атрофдагиларимизга меҳрли, саҳоватли бўлиб исрофдан сақланишликка харакат қилайлик. Али ибн Абу Толиб таъкидлаганларидек: “Энг эзгу эҳсон хожатмандга берилганидир”.\nМана азиз диёримизга барча мўмин-мусулмонлар интиқиб кутаётган рамазони шариф ойи кириб келди. Биламизки, рамазон ойи бу- хайр-саҳоват, меҳр-мухаббат ва мурувват ойидир. Рамазон ойида битта қилинган савобли амал эвазига бир неча баробар савоб кўпайтириб бериладиган ой ҳисобланади. Шу сабабли инсонлар айнан мана шу ойда қўлдан келганича қўпроқ савобли амаллар қилишга уринадилар.\nАввалги Рўза ва унинг фазилатлари\nКейинги Хатми Қуръонга марҳабо-1


Деҳқон хўжалиги учун ер олиш тартиби\nШахсий томорқа ва деҳқон хўжаликлар\n375 марта ўқилди\nОилали ва қишлоқ жойларда камида уч йил мобайнида яшаб турган фуқароларга деҳқон хўжалиги юритиш учун мерос қилиб қолдириладиган умрбод эгалик қилиш ҳуқуқи билан қуйидаги ўлчамдаги томорқа ер участкалари берилади:\nсуғориладиган ерларда 0,35 гектаргача;\nсуғорилмайдиган (лалмикор) ерларда 0,5 гектаргача;\nчўл ва саҳро минтақасида суғорилмайдиган яйловлардан 1 гектаргача.\nҚишлоқ жойларда камида уч йил яшаб турганлик тўғрисидаги талаб янги ташкил этилган суғориладиган ер массивлари учун қўлланилмайди. Бунда деҳқон хўжалиги юритиш учун бериладиган ер участкасининг ўлчами якка тартибда уй-жой қуриш учун мерос қилиб қолдириладиган умрбод эгалик қилишга илгари берилган ёки бериладиган ер участкасини ҳисобга олган ҳолда аниқланади.\nТоморқа ер ўлчами\nТоморқага ер олиш\nЎзбекистон Республикасининг “Деҳқон хўжалиги тўғрисида”ги Қонуни


Таваллуд топган сана: 12 dekabr 1926 йил\nНина Борисовна Немцева – археолог, таниқли Ўрта Осиё медивалист-тадқиқотчи, тарих фанлари номзоди.\nМ.Е. Массон ва Г.П. Пугаченкова талабаси. 1950 йилда Марказий Осиё давлат университети (Тарих факультети, Археология бўлими)ни тамомлаган. Марказий Осиё меъморчилиги ва археологик ёдгорликларини тадқиқ қилган.\nУнинг барча ижодий ишлари Ўрта Осиёнинг ўрта аср маданият ва санъати ёдгорликларни ўрганишга бағишланган. Тадқиқотнинг асосий йўналиши –археологик-архитектурa меъморлик ёдгорликлари бўлган. Йирик меъморий мақбараларда ва Ўзбекистоннинг алоҳида жойларида бир қанча йиллар мобайнида археологик иш олиб боради.\nУнинг йирик ишлари Самарқандда (Шоҳи Зинда мақбараси, Афросиёб шаҳарчасида), Бухоро вилоятининг Бухоро шаҳрида (Работи Молик мақбараси, Сайфиддин Бухорзий ҳонақоси), Термиз ёнида (ўрта аср қўрғони ва Боботепа қалъаси) ўтказилган.\nЛувр (Париж, Франция-1999)-нинг Шарқ бўлими таклифномасига кўра, Ўрта Осиё меъморий ёдгорликлари бўйича оммабоп маърузаси билан иштирок этган.\nНина Борисовнага багишланган сайт ҳам мавжуд.


Афғонистонда АҚШ мудофаа вазири ва НАТО бош котиби суиқасдга учради » Новости Узбекистана сегодня: nuz.uz\nНовости Узбекистана → Жахонда → Афғонистонда АҚШ мудофаа вазири ва НАТО бош котиби суиқасдга учради\n29-09-2017 09:12 0 700 Рейтинг1 Чоп этиш\nЧоршанба куни Афғонистонга ташриф буюрган Америка қуролли кучлари раҳбари Жеймс Маттис ва НАТО бош котиби Женс Столтенбергга суиқасд уюштирилган. Бу ҳақида Guardian нашрига таяниб sof.uz хабар бермоқда.\nАҚШ мудофаа котиби Қобулдаги элчихонага етиб келган вақтда уни олиб келган ҳарбий самолётга гранатамётдан ҳужум бўлган. Оқибатда ҳарбий самолётга шикаст етгани, элчихона олдида портлаш ва ёнғин содир бўлгани қайд этилган. Бундан ташқари бир гуруҳ қуролланган одамлар халқаро аэропортга ҳужум қилгани хабар қилинган.\nҲужум натижасида камида 5 киши жароҳат олган. Жим Маттис ва женс Столтенбергга ҳеч қандай зарар етмаган. Пентагон раҳбари ўтирган самолётга амалга оширилган ҳужум учун жавобгарликни Толибон гуруҳи ўз зимасига олган бўлса, ИШИД гуруҳи ҳам суиқасд уюштирилгани тўғрисида эълон қилган.\nАҚШ мудофаа котиби ва НАТO раҳбари Қобулда Афғонистон расмийлари билан учрашган. Музокараларда Доналд Трампнинг Афғонистондаги уруш стратегияси муҳокама қилинган. Бир кун аввал Жим Маттис Деҳлига сафар қилган ва Ҳиндистон расмийлари билан Афғонистон масаласини муҳокама қилган. АҚШ ҳукумати афғон инқирозини ҳал қилишда Ҳиндистоннинг иштироки кенгайтирилишини сўрагани айтилмоқда.\nДоналд Трамп ҳокимиятга келгандан кейин Афғонистондаги АҚШ ҳарбийлари сонини оширишга қарор қилган. Президент қарорига кўра қўшимча 4 минг аскар Афғонистонга келтирилиши кутилмоқда. Афғонистон армияси эса АҚШдан янги қуроллар олишни бошлаган. Жумладан, сентябр ойида Black Hawk (Қора қирғий) вертолётларидан дастлабки тўрттасини қабул қилган.


Швейцария ОАВида Алина Кабаева фарзандли бўлгани хабар қилинди » Ўзбекистон янгиликлари – Zamin.uz\nШвейцария ОАВларида тарқалган хабарларга кўра, россиялик гимнастикачи, Олимпиада чемпиони ҳамда Россия Давлат думасининг собиқ депутати Алина Кабаеванинг кўзи ёриган.\nШвейцариялик журналистлар бу хабарни итальян лаҳжасида сўзлашиладиган Тичино кантонидаги Сорено шаҳрининг “Муқаддас Анна” клиникаси ходимларидан олишган.\nШу клиника мижози бўлган 31 ёшли спортчининг фарзанд кўргани ҳақида дастлаб маҳаллий Blick нашри хабар берди.\nЛекин бу хабар расман тасдиқланмаган.\nШунингдек, унинг яқин дўстларидан бири, ўзбекистонлик собиқ футболчи Азамат Абдураимов ўзининг расмий фейсбук саҳифасида Алина Кабаевани фарзанд билан, унинг отаси Марат Кабаевни набира билан табриклаб, пост ёзган.\nМаълумот учун, бундан олдин ҳам, 2008 йилда турли нашрларда АҚШда унинг ўғил туққани ҳақида ёзилган, 4 йил ўтиб эса, Кабаева қизли бўлгани ҳақида хабар берилган, бироқ бу хабарлар ҳам расман тасдиқланмаган.\nҚайд этиш жоизки, Алина Кабаева охирги бир неча ой давомида ҳеч қаерда кўриниш бермаётганди. У ҳатто ўз мураббийи Ирина Вингернинг февраль ойида ўтказилган юбилей маросимига ҳам ташриф қилмаган эди.


Наманганда Жаҳон чемпионати ғолиб ва совриндорлари кутиб олинди / Olamsport.com\n18 сен 17:49\nНаманганда Жаҳон чемпионати ғолиб ва совриндорлари кутиб олинди\nТеглар : ЎзбекистонСамбоНаманган\nЧемпионатда 13 давлатдан ташриф буюрган спортчилар ўзаро беллашишди. Ўзбекистон миллий терма жамоаси таркибида иштирок этган Наманган шаҳридаги 1-БЎСМ тарбияланувчилари Жавоҳир Ибрагимов ва Абдулло Абдурашидовлар Жаҳон чемпионлигини қўлга киритишди. Асадбек Иномов ва Аброр Маҳмуджоновлар кумуш медалга сазовор бўлган бўлса, Обидхон Абдураҳманов бронза медали соҳибига айланди.\nЯккакураш спорт турларига ихтисослаштирилган болалар-ўсмирлар спорт мактаби тарбияланувчилари Шермуҳаммад Муҳаммаджонов ва Асадулло Муҳаммаджоновлар бронза медалини қўлга киритишди.\nБугун Наманган шаҳар 1-сонли болалар-ўсмирлар спорт мактабида чемпион ва совриндорларни тантанали равишда кутиб олиш маросими бўлиб ўтди. Тадбирда спортчиларнинг ота-оналари, устозлари ва спорт мактаби тарбияланувчилари иштирок этди.


Коронавирус ҳақида сохта хабарлар тарқатган 24 киши ҳибсга олинди - Darakchi\nДУНЁ 18.03.2020, 18:23\nТеглар: коронавирус,, ҳибга олинди\nТуркияда коронавирус ҳақида ёлғон маълумот тарқатган 24 киши ҳибсга олинди. Бу ҳақда РИА Новостига таяниб Қалампир хабар қилди.\nЎзбекистонда эса коронавирус билан боғлиқ илк ҳолат жорий йилнинг 15 март куни қайд этилган. Айни вақтда беморлар сони 15 нафарни ташкил этмоқда.\nЎзбекистонда ҳам оммавий ахборот воситалари ходимлари, блогерлар ва ижтимоий тармоқ фойдаланувчилари агар коронависру ҳақда ёлғон хабарлар тарқатишса уларга нисбатан чора кўрилиши айтилмоқда.\nЎзбекистон Республикаси Ички ишлар вазирлигидан маълум қилишларича, мамлакатдаги ҳақиқий вазиятни нотўғри талқин қилаётган, аҳоли орасида ваҳима келтириб чиқаришга қаратилган, фуқаролар тотувлигини бузиш ва вазиятни беқарорлаштирувчи уйдирмалар тарқатган ижтимоий тармоқлардаги 33 та аккаунт аниқланган. Улардан 25 таси хорижий мамлакатлардаги фойдаланувчиларга, 8 таси эса Ўзбекистон Республикаси фуқароларига тегишли экани маълум бўлди. Ҳозирда мазкур фуқароларнинг шахси аниқланиб, тегишли суриштирув ишлари олиб борилмоқда.\nТехнологиялар оламининг энг йирик тадбири – Mobile World Congress кўргазма-конференцияси бу йил ўтказилмайдиган бўлди. GSMA ташкилотининг расмий хабарига кўра, бу бир қанча мамлакатларда тарқалиб улгурган...


Қиличбозларимиз жамоавий баҳсда ҳам қитъа чемпионатида совриндор бўлишди\n2 март, 2019, 17:35 164\nТеглар:Қиличбозлик | Осиё чемпионати\nЙигитларимиз жамоавий йўналишда ҳам бронза медали билан тақдирланишди\nИордания пойтахтида қиличбозлик бўйича ўсмирлар ва ёшлар ўртасида Осиё чемпионати давом этмоқда. Эътиборлиси, ёш спортчиларимиздан келаётган хушхабар тўхтаб қолмади. МОҚнинг хабар беришича, Сабля қуролида кечган яккалик баҳсларида Шерзод Мамутов бронза медалини қўлга киритгани ҳақида маълум қилган эдик. Йигитларимиз жамоавий йўналишда ҳам бронза медали билан тақдирланишди.\nДастлаб Филиппин термаси катта устунликда мағлуб этилган бўлса, вакилларимиз чорак финалда гонгконглик қилчбозлардан устун келдилар. Финал остонасида эса кореялик сабля усталари юртдошларимизни доғда қолдиришди. Мусобақада Жалолиддин Душамбаев, Фозилбек Генжабаев, Шерзод Мамутов ва Бобир Расуловдан иборат квартет терма жамоамиз шарафини ҳимоя қилди.\nЁш қиличбозимиз Осиё чемпионатида совриндор бўлди\nҚиличбозларимиз Осиё чемпионатида бронза медалини қўлга киритишди


Аёл – миллат тарбиячиси. Унинг муаммоси бутун жамиятнинг муаммосидир |\nАёл – миллат тарбиячиси. Унинг муаммоси бутун жамиятнинг муаммосидир\nЎзбекистонда хотин-қизларнинг ҳуқуқ ва манфаатларини таъминлаш, уларнинг иқтисодий, ижтимоий ва сиёсий фаоллигини ошириш давлат сиёсатининг муҳим йўналиши сифатида белгиланган. Бу борада хотин-қизларни иш билан таминлаш, жамиятда ўз ўрнини топишда кўмаклашиш, уларнинг муаммоларини ўрганиш ва ҳал этишда Республика Хотин-қизлар қўмитасининг ўрни ўзига хосдир.\nЯқинда ўтказилган Ўзбекистон Хотин-қизлар қўмитасининг навбатдаги матбуот анжумани Ўзбекистон Республикаси Президенти Шавкат Мирзиёевнинг “Халқ давлат идораларига эмас, балки давлат идоралари халқимизга хизмат қилиши керак!” деган эзгу ғоя асосида белгиланган чора-тадбирлар ижроси ҳамда бу борадаги муаммолар таҳлилига бағишлангани билан аҳамиятли бўлди.\nБрифингда Ўзбекистон Бош вазири ўринбосари, Ўзбекистон Хотин-қизлар қўмитаси раиси Танзила Норбоева сўзга чиқиб, мамлакатимизда хотин-қизларнинг ижтимоий-сиёсий ва социал фаоллигини ошириш, уларнинг турли соҳа ва тармоқларда ўз қобилият ва имкониятларини рўёбга чиқариш хусусида тўхталди.\nЎзбекистон Республикаси Бош вазири ўринбосари, Хотин-қизлар қўмитаси раиси:\n– Ўзбекистон Хотин-қизлар қўмитаси юртимиздаги барча хотин-қизларни ҳар томонлама қўллаб-қувватлаш ва ҳимоя қилиш йўналишида самарали фаолият юритаётган йирик жамоат ташкилотларидан биридир. Республикамизда аёллар аҳолининг 50 фоиздан ортиқроғини ташкил этади. Уларнинг қизиқишларини рўёбга чиқаришда барча соҳаларда, турли тармоқларда ўз фаолиятимизни олиб бормоқдамиз. Ташкилотимиз фаолияти давлатимиз томонидан ҳам моддий, ҳам маънавий томондан қўллаб-қувватланмоқда. Самарали иш олиб боришимиз учун керакли шарт-шароитлар яратиб берилмоқда. Ўзбекистон Хотин-қизлар қўмитаси томонидан Қорақалпоғистон Республикаси, Хоразм вилояти, Сурхондарё, Наманган ва Сирдарё вилоятларидаги туман ва шаҳарларда “Аёллар ижтимоий мослашуви марказлари” иш бошлади. Ушбу марказларга 2018 йил май-июнь ойларида 70 дан ортиқ мурожаатлар бўлиб, оғир ҳаётий вазиятга тушиб қолган хотин-қизларни нормал ҳаётга қайтариш, уларнинг фарзандларига ижтимоий-психологик, тиббий ва ҳуқуқий жиҳатдан ёрдам кўрсатилди. Қўмита бу эзгу ишларни давлат ва хўжалик бошқаруви органлари, жамоат бирлашмалари билан узвий ҳамкорликда амалга оширмоқда.\nДепутатликда хотин-қизлар учун 30 фоиз квоталар белгиланган, амалда эса…\nТашкилот сўнгги йилларда жамиятимиздаги ўзгаришлар, иқтисодий ва инновацион ривожланишда хотин-қизларнинг ижтимоий-сиёсий фаоллигини ошириш масаласига алоҳида урғу бермоқда. Бунга бир қанча сабаблар мавжуд. Масалан, бугун республикамизда 4 та сиёсий партия бўлиб, уларда депутатликка номзодларни кўрсатишда хотин-қизлар учун 30 фоиз квота ажратилган. Масаланинг муҳим жиҳати шундаки, амалда 15 фоиз хотин-қизларимизни депутат аёллар ташкил этади. Шу ўринда ҳақли савол туғилади. Хўш, республикамизда салоҳиятли аёллар камми ёки эркаклар билан мустақил рақобатлаша оладиган, сиёсий майдонларга чиқадиган аёлларимиз етишмайдими? Аслида ўзбек аёлларининг уятчанлиги ёки ўзидаги билим ва етакчилик қобилиятини тўғри шакллантира олмагани муаммога асосий сабаб бўлиб хизмат қилмоқда. Шу мақсадда Республика Хотин-қизлар қўмитаси 4 та сиёсий партия билан меморандумлар имзолаган бўлиб, бу борада тегишли чора-тадбирларни ишлаб чиқди. Сиёсий партияларнинг “Аёллар қаноти” билан ҳамкорликда салоҳиятли, фаол, инновацион ғояларга эга бўлган етакчи 2 минг 86 нафар хотин-қиз аниқланиб, кадрлар захирасига киритилди. Улар ўртасида ўқув-ишлари ташкил этиш мақсадида дастурлар тайёрланмоқда. Яна шуни таъкидлаш жоизки, Хотин-қизлар қўмитаси Бошқаруви аъзоларининг қўмита фаолиятида фаол иштирок этишларини таъминлаш мақсадида тегишли йўналишлардан келиб чиққан ҳолда 6 та уюшма фаолияти такомиллаштирилди, “Қизларжон клуби” фаолияти йўлга қўйилди.\nЯна ўқинг: Узоқ яшашни истасангиз, китоб ўқинг!\nШаклланмаган ҳуқуқий маданият – жиноятчиликка сабаб\nЮртимизда содир этилаётган жиноятларда афсуски, хотин-қизларнинг ҳам улуши ҳам бор. Хусусан, республикамизда ҳуқуқбузарликка мойиллиги бор 30 мингга яқин аёллар аниқланган. Хўш, улар кимлар? Булар жазони ижро этиш муассасасидан қайтган, судланган, юриш-туришида салбий иллатлар кўзга ташланадиган аёллар бўлиб, қўмита тарафидан улар билан олиб борилаётган профилактика ишларига жуда катта аҳамият қаратилмоқда. Аёллар томонидан фирибгарлик, товламачилик, энг ачинарлиси, ўта оғир жиноятларни содир этиш ҳолатлари кузатилмоқда. Оила-турмуш борасидаги қайнона-келин, эр-хотин орасидаги можаролар ҳам анчайин салбий оқибатларга олиб келаётгани бугун ҳеч кимга сир эмас. Қўмита томонидан олиб борилган таҳлиллар шуни кўрсатмоқдаки, жиноятларнинг юзага келишига энг асосий сабаб, аёлларда ҳуқуқий маданиятнинг тўла шаклланмаганлигидир. Кўпчилик аёлларимиз ўзига берилаётган имкониятдан ҳам, ўзига юклатилган мажбуриятдан ҳам бехабар. Биргина мисол, аксарият фирибгарликка қўл урган аёллар бунинг жиноят эканлигини тўла англаб етмаган.\n59 минг нафар аёл оғир ижтимоий аҳволда\nОғир ижтимоий ҳолатдаги аёлларнинг муаммолари ўрганилганда, қуйидаги сабаблар кўрсатилмоқда. Уларнинг энг биринчиси уй-жой муаммосидир. Бугун юртимизда оғир турмуш шароитида яшаётган, уй-жойга муҳтож хотин-қизлар 9128 нафарни ташкил қилмоқда. Бугунга келиб, уларнинг 1043 нафари уй-жой билан таъминланган, 5303 нафар хотин-қизларга эса уй-жой олишга тавсия берилди.\nЎзбекистон Республикаси Вазирлар Маҳкамасининг 2018 йил 12 апрелдаги “Оғир ижтимоий вазиятга тушиб қолган хотин-қизларга, ногиронлиги бўлган, кам таъминланган, фарзандларини тўлиқсиз оилада тарбиялаётган ва уй-жой шароитини яхшилашга муҳтож оналарга арзон уй-жойлар бериш тартиби тўғрисидаги Низомни тасдиқлаш” ҳақидаги қарори ижроси асосида 1584 нафар аёлга жорий йилнинг август ва декабрь ойларида уйлар топшириш режалаштирилган.\nИккинчи сабаб эса ишсизлик. Жорий йилнинг шу даврига келиб, хотин-қизлар бандлигини таъминлаш мақсадида жами 139 минг 989 та иш ўрни яратилди. Шундан, корхона, ташкилотлардаги мавжуд иш ўринларига 41 минг 294 нафар, кичик корхоналарга 13 мингдан ортиқ, касаначилик соҳасига 4 минг нафардан зиёд, оилавий тадбиркорлик соҳасига 8 минг нафардан ортиқ, ипак қуртини парваришлаш соҳасига 60 мингга яқин ва бошқа йўналишларга 26 минг 400 нафардан ортиқ хотин-қиз жалб қилинган.\nҲудудий хотин-қизлар қўмиталари ташаббуси билан жами 29 минг 670 нафар хотин-қизлар учун янги иш ўринлари яратилди. Жумладан, 1 минг 711 та кичик корхона (цех) ташкил этилиб, уларда 9 минг 694 нафар хотин-қизларнинг бандлиги таъминланди.\nШунингдек, ҳудудларда “Устоз-шогирд” тизими асосида хотин-қизларнинг 5 минг 604 нафари хунармандчиликка, 13 мингдан ортиқ касаначиликка жалб этилиши орқали уларнинг бандлигини таъминлашга эришилди. Аммо бандлик масаласида қилиниши керак бўлган ишлар ҳали кўп эканлиниги таъкидлаш лозим.\nЯна ўқинг: Олий ўқув юртларида тест синовлари бошланди. Ваъда қилинган шаффофлик таъминланадими?\n‒ Муҳтарам Президентимиз томонидан аёллар масаласига оид бир қанча қарор ва фармонлар қабул қилиниб, ҳаётга татбиқ этилмоқда. Натижада эндиликда уйда ўтириб меҳнат қилаётган аёллар ҳам қонуний меҳнат стажига эга бўлиши мумкин. Ҳеч қайси давлатда бундай имтиёз йўқ. Мисол учун, уйда 20-30 та товуқ боқиб ёки томорқасида меҳнат қилаётган аёлларга ҳам меҳнат дафтарчаси очиш мумкин. Улар учун 4-7 фоизли кредитлар берилмоқда. Яқинда тизимимизда 11-46 қисқа рақамли ягона ишонч телефони ишга туширилади. Оғир ижтимоий аҳволга тушган, ҳаётида қийинчиликка дуч келган аёллар мазкур рақамга қўнғироқ қилишлари мумкин. Уларга малакали мутахассислар томонидан ёрдам берилади, мурожаатлар муаллифи сир сақланиши кафолатланади, – деди Танзила Норбоева.\nҲукуматимиз томонидан хотин-қизларга қаратилаётган бу эътибор бежиз эмас. Зеро, донишмандлар айтганидек, ўғил болани тарбияласанг бир инсонни тарбиялаган, бир қизни тарбияласанг, бутун миллатни тарбиялаган бўласан.\nБрифингда мамлакатимизда хотин-қизларнинг ижтимоий-сиёсий ва социал фаоллигини ошириш, уларнинг турли соҳа ва тармоқларда ўз қобилият ва имкониятларини рўёбга чиқариши учун шарт-шароит яратиш, ҳуқуқ ва қонуний манфаатларига сўзсиз риоя қилинишини таъминлаш, оналик ва болаликни ҳар томонлама қўллаб-қувватлаш, шунингдек, оила институтини мустаҳкамлаш борасида амалга оширилган кенг кўламли ишлар атрофлича муҳокама қилинди.


Абдулла бюллетенларни қайта санаш жараёнини бойкот қилди\n09 май 2021, Тошкент вақти: 04:27\nАфғонистон президенти лавозимига икки даъвогардан бири Абдулла Абдулла президентлик сайловининг 14 июнда ўтказилган якуний босқичида берилган овозларни қайта санаш жараёнини бойкот қилишга қарор қилгани ҳақида эълон қилди.\nКеча Абдулланинг сайлов кампанияси гуруҳи аъзоси Фозил Аҳмад Манавий овозларни қайта сайнаш жараёнини “ҳазил” дея атаб, Мустақил сайлов комиссияси аъзолари сохта бюлетенларни ташлаб юбориш ниятида эмаслигини таъкидлади.\nМанавий сохта овозларни бекор қилиш ҳақидаги Абдулланинг талабини сайлов комиссияси эътиборсиз қолдираётганини иддао қилди.\nАбдулланинг сайлов кампанияси улар иштирокисиз ўтказилган экспертлар текширувини тан олмаслигини эълон қилди.\n25 август куни Афғонистон Президенти Ҳамид Карзайнинг идораси янги президент 2 сентябрь куни қасамёдга келтирилишини эълон қилган эди.\nКеча кечқурин Абдулла амалдаги президент Ҳамид Карзай учрашди.


Алҳамдулиллаҳ, танловда жуда кўп мухлисларимиз иштирок этиб, Қуръони Карим мавзусига оид илмий-маърифий, насрий ва назмий адабий асарлар, тасвирий санъат асарлари ҳамда рақамли дастурлар билан иштирок этишди. Юборилган асарлар рўйхати islom.uz ва қуръон.уз сайтида маълум қилиб борилди.\nҚуръон.уз сайтининг 10 йиллигига бағишланган танловга тақдим этилган асарлар:\n1. Қуръонда номи зикр килинган ягона аёл. Русчадан Муроджон Мирмаҳсуд ўғли Мирсаид таржимаси\n2. Қуръони каримнинг ўзбек тилидаги таржима ва тафсирлари тарихи. Аниса\n3. Кўзи ожиз қорилар ҳаётидан лавҳа. Ғиёсиддин\n4. Қуръон − менинг нажотим. Русчадан Муроджон Мирмаҳсуд ўғли Мирсаид таржимаси\n5. Видеолавҳалар. Абдусаттор Абдураҳимов\n6. Қуръон қиссалари. Нозимжон Охунов, Абдулазиз Назар\n7. Юсуф ва Мусо алайҳимассалом қиссаларидаги ўхшашлик ва Қуръоннинг мўъжизлигининг баёни. Абдуллоҳ Раҳимбоев\n8. Ғарб мутафаккир олимларининг Қуръони Карим ҳақидаги тушунчалари. Абдуллоҳ Раҳимбоев\n9. Қуръон мўъжизаларидан бири: Ўргимчак. Абдуллоҳ Раҳимбоев\n10. Шеър. Насимжон Олимжонов\n11. Шеърлар. Н.Усмонова\n12. Саодат калити (шеърлар). Хадичаи Кубро билим юрти талабаси Муаттар Маликова\n13. Қориларга қирқта хушхабар. Андижон шаҳар «Уйғур» жомеъ масжиди ноиб имоми Ботирали Алишер ўғли (Ҳикматуллоҳ Иброҳим)\n14. «450 йиллик Қуръони Карим русларнинг қўлига ўтиб кетмасин деб 100 йил яшириб келинибди». Энг ожиз банда\n15. Қўлга олинг Қуръонни, дўстим! (шеърлар). Муҳаммадамин Носиров\n16. Шеърлар. Ҳавасхон Акбарова. Хадичаи Кубро билим юрти 4- курс талабаси.\n17. «Қуръон яна не десин?» (шеър). Энг ожиз банда\n18. Уйимда чанг босиб қолди Қуръоним (шеър). Муҳаммадамин Носиров\n19. Собиқ иттифоқ даврида Қуръони Каримни ёдлаган 12 ёшли бола (видеолавҳа). Энг ожиз банда\n20. Дунёларга сира ҳам сиғмайди дардим (шеър). Илҳом Тўхтаев\n21. «Тушкун ҳолатдамисиз? Унда Қуръон ўқинг, тафаккур қилинг...». Энг ожиз банда\n22. Quran.uz сайти 10 ёшда (видеолавҳа). Энг ожиз банда\n23. «Қуръони Каримдаги сажда оятлари». Энг ожиз банда\n24. «Оятул Курсий»даги бетакрор тартиб. Энг ожиз банда\n25. «Дудуқ қори». Энг ожиз банда\n26. Тинчлик ва бағрикенглик – Ислом динининг асоси. Даврон Нурмуҳамедов, ТИУ 3- курс талабаси\n27. «Қуръони Каримнинг муборак номлари». Даврон Нурмуҳамедов, ТИУ 3- курс талабаси\n28. Қуръони Каримга доир саволлар (электрон дастур).\n29. «Аллоҳ йўллаган Мактубга қачон қиё боқамиз?». Энг ожиз банда\n30. Қуръони Карим мавзусига доир кроссворд. Энг ожиз банда\n31. «Каломни ўқиб…» (шеърлар). Дилшод Абдуазизов\nТанлов муддати якунлангач, ҳакамлар ҳайъати тақдим қилинган асарлар асосида, белгиланган мезонлар бўйича танлов ғолибларини аниқладилар.\nМарҳамат, Қуръон.уз сайтининг 10 йиллигига бағишланган танлов ғолиблари билан танишинг:\nБешинчи ўрин: Муаттар Маликова, Хадичаи Кубро билим юрти талабаси. «Саодат калити» шеърлар туркуми учун.\nТўртинчи ўрин: Абдуллоҳ Раҳимбоев. Мақолалар туркуми учун.\nУчинчи ўрин: Абдусаттор Абдурахимов. Видеолавҳалар туркуми учун.\nИккинчи ўрин: Энг ожиз банда. Жами 11 та асарлар тўплами учун.\nБиринчи ўрин: Нозимжон Охунов, Абдулазиз Назар. «Қуръон қиссалари» туркуми учун.\nИслом.уз портали танловда иштирок этган барча қатнашчиларга, хусусан, танлов ғолибларига, шунингдек, ушбу тадбирга хайрихоҳлик қилган, ҳамкорлик қилган, холис дуода бўлган мухлисларимизга ташаккурлар айтиб, чуқур миннатдорчилик билдиради.\nҚимматбаҳо вақтларини, билим ва тажрибаларини, қобилият ва кўникмаларини Аллоҳ таолонинг розилигига йўналтириб, танловга ўз асарларини тақдим этган барча иштирокчиларимизга раҳматлар айтамиз.\nҒолибларимизни яна бир табриклаб, келгусида бундай тадбирларимизнинг янада кўпайишини, уларнинг давомий бўлишини, ўзимиз ўйлагандан ҳам афзал бўлишини Ҳақ субҳанаҳу ва таолодан сўраб қоламиз.


Бугун Жанубий Кореяда Осиë спорт ўйинлари якунланди.\n15 январ 2021, Тошкент вақти: 22:26\nЭнг кўп медаллар хитойлик, жанубий кореялик ва япониялик спортчиларга насиб бўлди.\nЖанубий Кореянинг Бусан шаҳрида 40дан ошиқ мамлакатдан келган спортчилар сузиш, бокс, футбол ва бошқа қатор ўйинларда кучларини синадилар.\nҚозоғистон 20та олтин медал билан 4 ўринни, Ўзбекистон эса 15та олтин медал билан 5 ўринни эгаллади. Қирғизистонлик ва туркманистонлик спортчилар биттадан олтин медал олдилар.\nТожикистонлик спортчилар 2та кумуш ва 4та бронза медалига сазовор бўлдилар. Афғонистонлик Рола Замоний хоним таэквондо мусобақасида 3 ўринни эгаллаб, ягона бронза медал билан мамлакатига қайтди.


Юртимизда Пежо ва Ситроен автомобиллари ишлаб чиқарилади — Фарғона "Автотеххизмат-Ф"\nЯнги «Uzbekistan Peugeot Citroёn Automotive» қўшма корхонаси Тошкендан 200 км узоқликдаги “Жиззах” эркин иқтисодий зонасида, ҳудудда қурилади. У ерда 2019 йилдан бошлаб ҳар йили ички ва ташқи бозор учун 16 000 та енгил тижорат автомобилларини ишлаб чиқарувчи корхона қурилади.\n«Ўзавтосаноат» АК ва Франциянинг «Пежо Ситроен» гуруҳи орасида Ўзбекистонда енгил тижорат автомобиллари ишлаб чиқарувчи корхона барпо этиш бўйича шартнома имзоланди, деб хабар қилмоқда компания матбуот хизмати.\nЯнги «Uzbekistan Peugeot Citroёn Automotive» қўшма корхонаси Тошкендан 200 км узоқликдаги “Жиззах” эркин иқтисодий зонасида, ҳудудда қурилади. У ерда 2019 йилдан бошлаб ҳар йили 16 000 та енгил тижорат автомобилларини ишлаб чиқарувчи корхона қурилади.\n“Егил тижорат автомобиллари сегменти Ўзбекистонда ўзлаштирилмаган ягона транспорт воситасининг тури эди. Ушбу лойиҳанинг тадбиқ этилиши маҳаллий автомобиль саноати ривожида яна бир дадил қадам бўлади. Аҳоли бандлигини таъминлашга ҳизмат қилувчи янги қўшма корхона Ўзбекистон саноатининг янада ривожланишига ўз хиссасини қўшади”, — деди “Ўзавтосаноат” АК бошқаруви раисининг ўринбосари Рустам Юсупов.\nЗавод “Peugeot” ва “Citroёn” брендлари остида йўловчи ва юк ташишга мўлжалланган енгил тижорат автомобилларини ишлаб чиқаришга ихтисослаштирилади. Устав капитали 30 млн. еврога тенг қўшма корхона ҳар икки томоннинг тенг улуши асосида фаолият юритади. Лойиҳа бўйича умумий инвестиция қарийиб 130 млн. еврога тенг.\n“Пежо Ситроен” Группаси янги технологиялар, замонавий ишлаб чиқариш жараёнларини жорий қилишда ва мутахассислар малакасини оширишда кўмак кўрсатади. Завод ишлаб чиқаришни бошқариш, маҳсулот сифати, етказиб бериш ва савдо масалаларида “Пежо Ситроен”нинг замонавий тизими бўйича иш олиб боради. Шу билан бирга, автомобиль эҳтиёт қисмларини ишлаб чиқарувчи маҳаллий корхоналарни жалб қилиш йўли билан биринчи йилнинг ўзидаёқ янги қўшма корхонада 50% маҳаллий маҳсулотлардан фойдаланиш кўзда тутилган.\n“Ушбу лойиҳа бизнинг 5 йилликка мўлжалланган тараққиёт Дастуримизга тўла мос келади ва бу “Пежо Ситроен” Группаси учун енгил тижорат автомобилларининг савдосини ривожлантириш ва ҳудудий кенгайиш учун яна бир катта имкониятдир. Биз қўшма корхона ташкил этилишида асосий фактор бўлган Ўзбекистон Республикаси Президенти Шавкат Мирзиёевнинг шахсан қўллаб-қувватлашларини ҳамда ўзбек ҳамкорларимиз билан конструктив мулоқотни жуда юқори баҳолаймиз”- дея эътироф этди “Пежо Ситроен” Группасининг Вице-президенти Кристоф Бержеран.\nБугунги кунда “Ўзавтосаноат” АК таркибида 30 га яқин йирик заводлар ва 160 дан ортиқ ўрта ва кичик корхоналар айнан маҳаллийлаштириш дастури асосида иш олиб боради. Қурилиши режалаштирилаётган қўшма корхонада йилига 16 000та автомобиль ишлаб чиқарилади. Уларни юртимизда, шунингдек, узоқ ва яқин хориж давлатларидаги экспорт бозорларида сотиш режалаштирилмоқда. 32 миллионлик аҳоли сонига эга Ўзбекистонда саноатни ва автомобиль бозорини ривожлантириш учун етарлича салоҳият ва имконият бор.


Бугун Россия Ташқи ишлар вазири Игор Иванов Москвада Саудия Арабистони Ташқи ишлар вазири шаҳзода Сауд ал-Файсал билан учрашди.\n31 октябр 2020, Тошкент вақти: 00:07\nМузокаралардан сўнг Игор Иванов Россия БМТ томонидан Ироққа қарши жорий этилган барча санкциялар тўхтатилиши ёки бекор қилиниши тарафдори эканини билдирди. Чунки, мазкур санкциялар Ироққа гуманитар ёрдам етказиб бериш ишларига халал бермоқда.\nМаълумки, АҚШ ҳукумати БМТ томонидан Ироққа қарши қабул қилинган резолюцияларни бекор қилиш тўғрисидаги таклифни Хавфсизлик Кенгаши муҳокамасига қўйишга тайёргарлик кўрмоқда.\nБугун эрталаб Москвада АҚШ Давлат котиби ёрдамчиси Ким Холмс Россия Ташқи ишлар вазири ўринбосари Юрий Федотов билан учрашиб Ироқ масаласини муҳокама қилди.


BBC Uzbek - Dunyo - Британия сайловлари харитаси\nСўнгги янгиланиш: 6 май 2010 - 13:09 GMT\nБритания сайловлари харитаси\nБритания сайловлари арафасида Би-би-си мухбирлари мамлакатнинг турли нуқталарида бўлиб, маҳаллий аҳолининг турмуши, сайловга муносабатлари ва бу сиёсий тадбирнинг боришини кузатиб фотолавҳалар тайёрладилар.\nҲастингс шаҳридаги сайлов тадбирлари ҳақида фотолавҳа\nАнглия жанубидаги Ҳастингс шаҳри денгизга туташлиги ва йирик денгиз флоти билан танилган.\n1997 йилдан Ҳастингсда Лейбористлар дастаклови кучли.\nБугун Ҳастингс сайловчиларини бошқа соҳилга туташ шаҳарларида бўлгани сингари иқтисодиёт аҳволи ва ишсизлик хавотирга солади.\nҲастингс шаҳрида Би-би-си мухбири Шакил Анвар бўлган.\nбу ерга босинг Фотолавҳани томоша қилиш учун бу ерга босинг\nЛондоннинг Бетнал Грин бўлгасидан тайёрланган лавҳа\nЛондон шарқидаги Бетнал Грин ва Боу туманини Британиянинг энг кўп миллатли тумани деб аташ мумкин.\nБу ердаги аҳолининг қарийб 40 фоизини бангладешликлар ташкил этади.\nБу ерда турли-туман тамаддихоналар ва санъаткорлар студиялари бўлиши билан бирга туман аҳолиси ишсизлик энг юқори даражада ва ҳудуд энг қашшоқларидан ҳисобланади.\nбу ерга босинг Бетнал Гриндан тайёрланган фотолавҳа\nЭдинбург Шотландия пойтахти.\nЭдинбург Лондондан кейин Британиянинг энг кўп сайёҳлар борадиган иккинчи шаҳри ҳисобланади.\n2009 йилда "бутун мамлакат бўйича қаерда яшашни истардингиз" деган савол билан сўров ўтказилганда, Эдинбург биринчи ўринни эгаллади.\nШаҳарга кредит инқирози қаттиқ таъсир қилди, Шотландия Қироллик банкининг буткул касодга учрашига бир баҳя қолди.\nБритания ҳукуматининг қутқарув ёрдами билан банк сақлаб қолинди, бироқ маҳаллий иш жойлари кескин қисқаришига тўғри келди.\nбу ерга босинг Эдинбургдан сайлов олдидан тайёрланган лавҳа\nБрадфорд Британиядаги покистонликларнинг энг йирик жамоаси истиқомат қиладиган шаҳардир.\nБу ерга покистонликларнинг дастлабки авлоди 1950-, 1960-йилларда келиб жойлашган.\nШаҳардаги сайлов участкаларидан бири сайловчиларининг 50 фоиздан кўп қисмини мусулмонлар ташкил этади.\nбу ерга босинг Брадфорд шаҳридаги сайловолди тадбирлари ҳақида фотолавҳа\nКотсволдс Лондондан икки соатча автомобилда йўл босиб борса бўладиган жой.\nКотсволдсни "Англия юраги" деб аташади, унинг эртак китобларидагидек қир-адирлари, тошдан барпо этилган уйлари бутун дунёдан сайёҳларни ўзига жалб этади.\nБу ерлардаги асосий бизнес тури фермерлик бўлиб, азалдан Консерваторлар партияси кучли дастакланиб келади.\nбу ерга босинг Котсволдсда сайловолди тадбирлари\nВуттун Бассет шаҳарчаси Шимолий Уилшир сайлов округига қарайди.\nБаъзилар уни "энг ватанпарвар" шаҳарча дея таърифлайдилар.\nЧунки, Афғонистонда ҳалок бўлган аскарлар айни мана шу шаҳарча орқали уйларига қайтарилади.\nМазкур шаҳарча яқинида Қироллик ҳаво кучлари базаси жойлашган.\nАскарлар жасадлари қайтарилган кунлар шаҳарча кўплаб одамлари кўчаларга чиқиб, марҳумлар хотирасига ҳурмат бажо келтирадилар.\nБританиянинг бошқа жойларида бўлгани каби бу ерда кўплаб сайловчилар учун ҳам иқтисод 2010 йилги парламент сайловларидаги асосий масаладир.\nбу ерга босинг Вуттун Бассет шаҳридан тайёрланган фотолавҳа\nМанчестер банклар маркази ва бу ерда йирик ишлаб чиқариш базаси жойлашган.\nМазкур саноат маркази қарийб 300 минг кишини иш билан таъминлайди.\nИрландия республикаси армияси (ИРА) 1996 йил Манчестерни бомба ҳужумига тутганди.\nбу ерга босинг Манчестердаги сайловолди тадбирлари\nУэлс Бирлашган Қироллик таркибида бўлиб, ўз тилига, тарихи ва анъаналарига эга.\nАҳлиси уч миллион атрофида ва чекланган шаклда ўзини ўзи бошқарадиган ҳукумати бор.\nБу Уэлс Миллий Ассамблеяси деб юритилади.\nКардиф шаҳрида жойлашган ассамблея соғликни сақлаш, таълим ва қишлоқ хўжалиги соҳасида қонун чиқариш салоҳиятига эга.\nбу ерга босинг Кардиф шаҳридан тайёрланган фотолавҳа


Бош саҳифа МатбуотҲозирги давр матбуотиАбдуғафур Расулов. Заҳматкаш адабиётшунос (2007)\nФаолиятим давомида кўп олимлар билан суҳбатлашганман, асарларнинг яратилиш жараёнига гувоҳ бўлганман. Лекин биронта олимнинг “игна билан қудуқ қазиш” заҳматидан нолиганини эслолмайман. Аксинча… 1997 йил 19 августда Иззат Султонов домланинг уйига бордим. Учрашувимиздан домла хабардор эди. Эшикни очган Замира опа:\n— Домла йўқлар. Навоий кутубхонасига кетдилар. Ичкари киринг. Ҳали замон келиб қоладилар, — деди. Кутдим. Пешин бўлаяпти. Кун қизияпти. Бир маҳал домла келиб қолди:\n— Узр. Кеч қолдим. Мен кутубхонага яёв бориб, яёв қайтаман… Бир китоб ўқиганман. Номини биламан, муаллифи, қаҳрамони исмини унутибман. Кутубхоначилар жонимга оро киришди. “Машҳур асарлар энциклопедияси” номли асар тайёрланибди. Ўша китобдан излаганимни топдим.\nИззат домла тилла топган одамдан-да хурсанд эди…\nЯна бир воқеани Улуғбек Долимов сўзлаб берган:\n— 1991 йилнинг баҳори. Адамнинг соғлиғи анча ёмонлашган. Бир куни ётган жойларидан туриб, жавондан Огаҳий асарини олди. Иш столига ўтириб, ижодга шўнғиб кетди. Ҳаммамиз ажабландик, адамнинг хуш кайфиятлари кўнглимизни тоғдай кўтарди. Афсуски, бироз вақт ўтгач, адам жойларига беҳолгина ётди…\nОзод Шарафиддинов, оғир бетобликка қарамай, “Миллатни уйғотган адиб” тадқиқотларини яратди. Бу асар ёзилганига ўн бир ой тўлганида Озод домла ҳаётдан кўз юмди.\nҲақиқий олим ижод, изланиш жараёнида ҳузур-ҳаловат олади, ишламасликни хаёлига келтирмайди. Мана шундай меҳнатсевар адабиётшунослардан бири филология фанлари доктори, профессор Сайдулла Мирзаевдир. Хомчўт қилиб кўрсам, Сайдулла устоз 300 босма табоқдан зиёдроқ илмий тадқиқотлар, дарсликлар, қўлланма ва рисолалар чоп эттирибди. Яқинда “Шарқ” нашриёти Сайдулла Мирзаевнинг 30 босма табоқ ҳажмидаги “XX аср ўзбек адабиёти” китобини нашрдан чиқарди. Муаллиф XX аср ўзбек адабиётининг хронологик тарзда тўрт даврга ажратади. Китобда йигирма тўрт нафар ижодкор ҳаёти ва ижоди таҳлил қилинган.\nМазкур китоби XX аср ўзбек адабиётшунослигининг муҳим бир хусусиятини ёдга туширади. Маълумки, тазкира, ҳасби ҳол ўзбек мумтоз адабиётининг жанрларидан ҳисобланган. XX асрга келиб ёзувчи ҳаёти ва ижоди, адабий жараён манзаралари кенг ёритиладиган бўлди. С.Айний “Тожик адабиёти намуна”ларини (1925), Фитрат “Ўзбек адабиёти намуналари”ни (1927) яратди. Миён Бузрук 1930 йилда “Ўрта Осиё ва Қозоғистон адабиётига бир назар” ташлади. 1939 йили Сотти Ҳусайн ва Айн “Ўзбек адабиёти” номли катта шарҳ-мақола ёзди. 1943 йили Ҳамид Олимжон, 1946 йили Ойбек, 1979 йили К.Яшин ўзбек адабиётининг тадрижи тўғрисида маъруза-мақолалар тайёрлашди.\nXX асрнинг 60-йилларидан бошлаб ўзбек адабиёти очерклари (1962), ўзбек адабиёти тарихи (1967), ўзбек танқидчилиги (1987), адабиёт назарияси (1978) чоп этилди. 1999 йили Н.Каримов, С.Мамажонов, Б.Назаров, У.Норматов, О.Шарафиддиновнинг “XX аср ўзбек адабиёти тарихи” дарслиги пайдо бўлди. Хуллас, ўтган асрда бир қанча адабиётшунослар юз йиллик ўзбек адабиёти, танқидчилиги, унинг намояндалари ижодини кенг миқёсда ёритдилар.\nXX аср ўзбек адабиёти, унинг намояндалари ижодини жиддий таҳлил, талқин қилганлардан бири Сайдулла Мирзаев бўлди. Олим “XX аср ўзбек адабиёти” номли катта асаригача ёзувчилар ҳақида кўплаб танқидий-биографик очерклар яратган. “XX аср ўзбек адабиёти” асарида муаллиф ўзбек танқидчилиги материалларидан унумли фойдалангани кўзга дарҳол ташланади. С.Мирзаев катта адабиётга эндигина кириб келаётган Беназир, У.Ҳамдам, Санобар Меҳмон қизи, Гулжамол Асқарова ҳақида маълумот беради. Иқбол Мирзо услубини белгилашга интилади. Эркин Хушвақтов комедияларини, Абдулла Қаҳҳор ижоди ҳақида икки-учта мақола ёзган Хуршида Ҳамроқулова номини тилга олади. Р.Қўчқорнинг “Сароб” романи ҳақидаги қарашлари билан ҳисоблашади.\nКатта асар ёзишга чоғланган адабиётшунос ёзувчилар ҳаётини, улар яратган асарларни, ижодкор яшаган даврнинг ижтимоий-сиёсий, маданий-адабий ҳаётини мукаммал билмоғи лозим. “XX аср ўзбек адабиёти” номли катта асарни яратиш учун муаллиф неча-неча бадиий, илмий асарларни ўқиган, ўзлаштирган.\nМеҳнат мавзуси, меҳнатга муносабат XX аср ўзбек адабиётида муҳим аҳамият касб этади. Бу муаммо назарий баҳс, тортишувларга сабаб бўлган. Аксарият адабиётшунослар Ғафур Ғулом поэзияси ҳақидаги гапни “Гўзаллик нимада?” шеърининг таҳлилидан бошлашади. С.Мирзаев бу шеър ҳақида фикр-мулоҳаза билдирмаган. Аммо “Қутлуғ қон” романини таҳлил қилар экан, шундай ёзади: “Йўлчи ҳалол ишлаб, ҳалол яшашни истайди. Меҳнатсиз кун кўришни, текинхўрлик қилишни ёқтирмайди”. Қизиқ, Йўлчи яшашни қора меҳнат қилиш, ҳалол пул топиш, деб билади. Ваҳоланки, Мирзакаримбой, Ҳакимбойвачча бекорчи эмас, улар ҳам тинимсиз меҳнат қиладилар. Уйғуннинг “Жонтемир” достонини таҳлил қиларкан, муаллиф “тонг кулмасдан бурун Жонтемир қуюқ бир завқ билан туришини, пўлат отларини ўйнатиб, экин майдонига юришини” кўрсатади. Саид Аҳмад биографик очеркида, хусусан, “Қирқ беш кун” романида “халқимизнинг XX асрнинг 30-йилларида Катта Фарғона канали қурилишидаги қаҳрамонона меҳнати, қудратли халқ ҳаракати ёритилганини” Сайдулла Мирзаев қониқиш билан таъкидлайди.\nҲозир меҳнатга муносабат ўзгарган, гўзалликни англаш ўзгача. Бошқача айтганда, адабиётнинг методологиясида ўсиш, ўзгариш, янгича қарашлар қатъийлашмоқда. Методология — адабиётшуносликнинг жон риштаси, асаб тўқимаси, формуласи. Айтиш мумкинки, сўнгги 20 йилда методологик қарашлар тубдан ўзгарди. Шўро адабиётининг асос-моҳиятини социалистик реализм белгиларди. Ҳозир социалистик реализмнинг моҳияти фош қилинди. Сайдулла Мирзаев “Ўткир Ҳошимов” очеркида ёзади: “Ўткир Ҳошимов ўз романларида соцреализм талабларига зид ҳолда ҳаётни ҳеч қандай пардозсиз тасвирлаш йўлидан бориб, жиддий ютуққа эришган”. Биринчидан, Ўткир Ҳошимов асарлари пардоз, бадиийликдан йироқ эмас. Иккинчидан, ёзувчи атайин соцреализм талабларига зид бормаган, у тирик одамларни табиий тасвирлаган, холос. Яна шуниси борки, соцреализм методи тарихни қўли қадоқ халқ яратади, шу халқ бойларга қарши муттасил кураш олиб боради, деган қоидаларни илгари сурган.\nС.Мирзаев китобида халқ тимсолига, унинг яратувчи кучига жиддий эътибор берилган. “XX аср ўзбек адабиёти тарихи” китоби муаллифи “Зайнаб ва Омон”ни, ундаги эркин муҳаббат масаласини улуғлайди. Таажжубки, достондаги эпизодик Собир образи Мажнун характерига қиёсланади. С.Мирзаев “Машъал”, “Мангулик”, “Йўлчи юлдуз”, “Инқилоб тонги”ни ҳам бемалол, бугунги назарий-эстетик қарашларни ҳисобга олмай таҳлил, талқин қилаверган. Муаллиф С.Айний, Ойдин портретларини китобига киритган. Муаллиф “Дохунда”, “Қуллар” ҳақидаги гапларни мухтасар қилиб, “Эсдаликлар”, “Судхўрнинг ўлими”ни кенг, асосли талқин қилиши жоиз эди. Мустақиллик замони янги ўзбек адабиётидаги, асарларни танлаш, саралаш имконини берди. Ойдиннинг ҳикоялари, “Ғолиблар”, “Қудратли тўлқин”, “Фидойи” сингари асарлар ҳозирги замоннинг эстетик кўрсаткичи талабларига мос келмайди. “Назир отанинг ғазаби”, “Бригадир Карим” сингарилар ташвиқий-иллюстратив асарлар сифатида тарих музейи экспонатига айланди.\nСайдулла Мирзаев асарида муаммоларни қўйиш, уларни илмий-назарий ҳал қилиш етишмайди. Айниқса, XX аср ўзбек адабиётини 1900 — 1930; 1940 — 1950; 1960 — 1980-йиллар тарзида қўйиш, хронологик ўрганиш ўзини оқламайди. Ваҳоланки, аксарият тадқиқотларда даврлар аниқ проблема асосида ўрганилганки, бу йўл ўзини оқлайди. Даврни хронологик ўрганиш — чек-чегарани йўққа чиқаради, бепоёнликни келтиради.\nМуаллиф ўз асари жанрини монография, деб белгилаганки, у илмий мантиқни, муаммолар қўйишни тақозо қилади. “Ҳамза”, “Уйғун”, “Комил Яшин”, “Ҳамид Олимжон”, “Ойдин”, “Садриддин Айний” сингари адабий-танқидий мақолалар эскича услубда ёзилгандай таассурот қолдиради.\nБу каби камчиликлардан қатъи назар, меҳнатсевар, фидойи адабиётшунос Сайдулла Мирзаевнинг “XX аср ўзбек адабиёти” тадқиқоти XX аср ўзбек адабиётининг ўзига хос хусусиятлари, шаклланиш йўлларини ёритгани билан адабиётшунослигимизга қўшилган муносиб ҳиссадир.\n← Аввалги Аввалги Иқболой Адизова. Шарафли умр (2007)\nКейинги → Кейинги: Нусрат Раҳмат. Саҳрода олмалар гулласа ёмонми? (2007)


«Иссиқ об-ҳаво қийинчилик туғдириши мумкин, лекин бу баҳона бўла олмайди» – Рўзиқул Бердиев ОФК кубоги финали олдидан\nПайшанба, 04 Ноябр\nБугун, 4 ноябрь куни ОФК кубоги финали доирасидаги «Ал Муҳаррақ» - «Насаф» учрашувидан олдин ҳар икки жамоа бош мураббийилари иштирокида матбуот анжумани ўтказилди. Унда Қарши жамоаси устози Рўзиқул Бердиев ва жамоа сардори Умар Эшмуродов ўйин олди фикрлари билан ўртоқлашди.\n«Эртага бизни финал кутяпти. Иккала жамоа ҳам финалга осонликча етиб келмади. Шу сабабли иккала жамоа ҳам майдонда борини бериб ҳаракат қилади.\nРақиб жамоани яхши ўргандик. «Ал-Муҳаррақ» – жуда шаклланган жамоа. Таркибида маҳоратли футболчилари кўп. Aнча тартибли ўйнайди. Йигитларга рақиб тўғрисида тўлиқ маълумот беришга ҳаракат қилдик.\nБалки иссиқ об-ҳаво бироз қийинчилик туғдириши мумкин, лекин бу баҳона бўла олмайди. Қандай қийинчилик бўлса-да биз финал учрашувида жуда яхши ўйнаган ҳолда асосий мақсадимизга йетишга ҳаракат қиламиз.\nФинал – битта ўйиндан иборат. Тўғри, мусобақа тўпурари, ассистлар етакчилари, кўп гол урилганлиги каби рақамлар ва статистикалар биз тарафимиздадир. Лекин олдинги ўйинлар натижаларини унутган ҳолда бор эътиборни олдиндаги ҳал қилувчи баҳсга қаратамиз», - дейди Рўзиқул Бердиев.\n«Эртага мухлисларимизни, халқимизни чиройли ғалаба билан хурсанд қилиш учун майдонга тушамиз ва боримизни берамиз», дея - Умар Эшмуродовнинг сўзларини келтирган ПФЛ расмий сайти.\nМаълумот учун, Баҳрайнда ўтадиган «Ал-Муҳаррақ» - «Насаф» финал баҳси 5 ноябрь, жума куни соат 21:00 бошланади.


— Жаноб элчи, суҳбатимиз Наврўз байрами арафасида ўтмоқда. Ушбу байрам ва унинг Ўзбекистонда нишонланиши, мамлакатимизда миллий қадриятларни асраб-авайлаш ва янада ривожлантиришга қаратилаётган эътибор ҳақидаги фикрингизни баён этсангиз.\n— Ўзбекистон халқи кенг нишонлайдиган энг ёрқин байрам ва муҳим саналар орасида Наврўз алоҳида ўрин тутади. Асрлар давомида шаклланган анъаналарни ўзида мужассам этган бу байрам табиат уйғониши ҳамда ҳаётнинг қайта тикланишини ифода этади.\nБугун ҳам кўп асрлар давомида бўлгани каби Наврўз байрамида халқ сайиллари ташкил қилиниб, ашула ва рақслар ижро этилади. Ушбу айёмни Ўзбекистондаги энг севимли байрамлардан бири, десам, адашмайман. Негаки, янгиланиш, яшариш ва эзгулик айёми бўлган Наврўз бунёдкорликка ундайди, халқлар ўртасидаги ўзаро муносабатларни маданий ранг-барангликни ҳурмат қилиш асосида янада мустаҳкамлайди. Менимча, буларнинг барчаси мамлакатда тинчлик ва барқарорликни мустаҳкамлаш, уни изчил ривожлантиришга хизмат қиладиган ушбу байрамнинг мазмун-моҳиятини англатади.\n— Ўзбекистон ва Россия ўртасидаги муносабатларнинг бугунги ҳолати ва истиқболлари ҳақида ҳам сўзлаб берсангиз. Айни пайтда мамлакатларимиз ҳамкорлиги қайси соҳаларда жадал ривожланмоқда?\n— Жорий йилда мамлакатларимиз ўртасидаги дипломатик муносабатлар ўрнатилганининг 25 йиллиги нишонланишини алоҳида таъкидлашни истардим.\nРоссия ва Ўзбекистонни стратегик шериклик ҳамда иттифоқчилик муносабатлари, халқларимизни эса мустаҳкам дўстлик ришталари боғлаб турибди. Ҳар икки томон тенг ҳуқуқлилик ва манфаатларни ҳисобга олиш принципларига асосланган ўзаро ҳамкорликни янада чуқурлаштиришдан манфаатдор экани мунтазам таъкидлаб келинади.\nМамлакатларимизнинг асосий халқаро масалалар бўйича позициялари бир-бирига мос келади ёки яқиндир. Давлатлар ўртасида юзага келадиган зиддиятларни дипломатик воситалар орқали ҳал этиш тарафдори бўлган Россия ҳамда Ўзбекистон минтақавий ва халқаро хавфсизликни таъминлаш борасида ҳамкорлик қилиш зарурлигидан келиб чиққан ҳолда, бу борадаги ёндашувларни ташкилотлар доирасида кўп томонлама мувофиқлаштирмоқда.\nРоссия — Ўзбекистон муносабатлари, жумладан, олий ва юқори даражалардаги алоқалар жадал ривожланаётир. Президентларимиз икки томонлама форматда ва халқаро ташкилотлар доирасида мунтазам учрашувлар ўтказаяпти.\nСавдо-иқтисодий ҳамкорлик бўйича ҳукуматлараро комиссия мажлислари мунтазам ташкил этилмоқда. Мазкур комиссиянинг охирги мажлиси шу йилнинг февраль ойида Тошкентда ўтказилди. Бундан ташқари, икки томонлама товар айирбошлашни жадаллаштириш ишлари олиб борилаяпти. Хусусан, бу борада гап Ўзбекистонда етиштирилган қишлоқ хўжалиги маҳсулотлари учун “яшил йўлак” ташкил этиш ҳақида бормоқда ва бу Россия бозорида ушбу маҳсулотларга бўлган эҳтиёжни таъминлаш имконини беради.\nҲудудлараро ҳамкорлик Россия — Ўзбекистон иқтисодий алоқаларининг муҳим таркибий қисми ҳисобланади. Москва ва Санкт-Петербург шаҳарлари, Оренбург, Иваново, Челябинск, Москва, Кемерово, Свердловск, Самара ҳамда Ростов вилоятлари Ўзбекистон билан савдо соҳасида ҳамкорликда етакчи ўринларни эгаллайди. Жорий йилнинг февраль ойида Новосибирск вилояти губернатори В. Городецкий бошчилигидаги мева-сабзавот маҳсулотлари импортчиларининг минтақавий вакиллари Тошкентда бўлди. Март ойида эса Самарқанд вилояти делегацияси Татаристонга ташриф буюрди.\nБугунги кунда шуни ишонч билан айтиш мумкинки, мамлакатларимиз ўртасида йўлга қўйилган ҳамкорликни ҳар томонлама ривожлантириш ўз самарадорлиги ҳамда долзарблигини исботлади. Бундай ҳамкорлик ҳар икки давлат халқлари манфаатларига мос келади.\n— Мустақиллик йилларида Ўзбекистонда турли соҳалар, жумладан, иқтисодиёт соҳасида амалга оширилаётган ислоҳотларни қандай баҳолайсиз?\n— Ўзбекистон Республикасида мустақиллик йилларида ҳаётга татбиқ этилаётган изчил ислоҳотлар самарасида бугун мамлакат ижтимоий-иқтисодий жиҳатдан муттасил ривожланиб бормоқда.\nПрезидент Шавкат Мирзиёев шу йил февраль ойида тасдиқлаган 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида мамлакатни янада ривожлантириш йўналишлари аниқ белгилаб берилган. Стратегияни амалга ошириш мақсадида ижтимоий ҳаётнинг турли соҳаларини янада ислоҳ қилиш, иқтисодиётни рағбатлантириш ҳамда бизнес муҳитини такомиллаштиришга доир комплекс чора-тадбирлар ишлаб чиқилган.\n2017 йил Ўзбекистонда “Халқ билан мулоқот ва инсон манфаатлари йили” деб эълон қилинди, вазирлик ҳамда идораларда виртуал қабулхоналар ташкил этилди. Президент Шавкат Мирзиёев ҳудудларга бориб, оддий одамлар билан мулоқот қилмоқда, жойлардаги муаммоларни атрофлича ўрганаяпти. Ўзбекистон Президентининг ушбу хайрли саъй-ҳаракатлари ижтимоий йўналтирилган давлат сиёсатининг қонуний ва мантиқий давоми бўлиб, жамият орасида ижобий акс садо бераётир, мамлакатда тинчлик, барқарорликни сақлашга хизмат қилмоқда.\n— Ўзбекистон халқига байрам тилакларингиз...\n— Бу йил дўстлигимиз янада мустаҳкамланиб, стратегик шериклик ҳамда иттифоқчилик муносабатларимиз янада ривожланадиган, Россия ва Ўзбекистон халқларининг фаровонлиги юксаладиган йил бўлишини самимий тилайман.\nЎзбекистон халқини Наврўз айёми билан чин қалбимдан табриклайман, баҳорий кайфият, улкан муваффақият, оилавий бахт-саодат ҳамда фаровонлик тилайман!\nМазкур рукндаги бошқа мақолалар: « Сума Чакрабарти: ҳаракатлар стратегияси – Ўзбекистон тараққиётининг устувор йўналишлари\tБаҳорий таомлар — қувват манбаи »


«Ипак йўли дурдонаси» – қайта тикланган зарварақ - Ishonch.uz\nБош саҳифа Жамият «Ипак йўли дурдонаси» – қайта тикланган зарварақ\n«Ипак йўли дурдонаси» – қайта тикланган зарварақ\nМаълумот учун: «Осиё, Африка ва Лотин Америкаси мамлакатларининг Тошкент халқаро кинофестивали» илк бор 1968 йилда «Тинчлик, ижтимоий тараққиёт ва халқлар дўстлиги учун» шиори остида ташкил этилган. Ўша йили дунёнинг 22 мамлакатидан таниқли кинопродюсерлар, режиссёрлар ва кино юлдузлари иштирокида 50 га яқин картина намойиш қилинган. Шундан сўнг кинофестиваль 1988 йилга қадар мунтазам равишда ўтказиб келинган. Аммо 1997 йилдан сўнг айрим сабабларга кўра, у тўхтаб қолган.\nДавлатимиз раҳбарининг ташаббуси билан Ўзбекистон кинематографиясини ривожлантириш, ўзбек киносининг тарихий шуҳратини қайта тиклаш мақсадида бир қатор истиқболли ҳаракатлар амалга оширилмоқда. Хусусан, «Осиё, Африка ва Лотин Америкаси мамлакатларининг Тошкент халқаро кинофестивали» «Ипак йўли дурдонаси» Тошкент халқаро кинофестивали номи билан қайта тикланиб, у ҳар йили сентябрь-октябрь ойларида Тошкент шаҳрида ўтказилиши белгиланди.\nТошкент қизил йўлаги унутилмас хотиралар улашди\n«Ипак йўли дурдонаси» халқаро кинофестивалининг тантанали очилиш маросими Республика «Киночилар уйи» биносида бўлиб ўтди.\n28 сентябрь Тошкент оқшомида жаҳон ва миллий кинонинг машҳур юлдузлари – 355 хорижлик ижодкор ва дунёга машҳур 55 нафар таниқли киноюлдуз бир жойда жамул-жам бўлишди.\nТошкент қизил йўлаги нафақат мезбонлар ва кино ихлосмандлари, балки жаҳон юлдузларида ҳам унутилмас таассурот ва хотиралар қолдирди десак, асло муболаға қилмаган бўламиз.\nЎзбекистон Респуликаси Президенти Шавкат Мирзиёевнинг табригини Бош вазир ўринбосари Азиз Абдуҳакимов ўқиб эшиттирди.\nШундан сўнг, Ўзбекистон Республикаси Кинематография агентлиги бош директори Ф.Абдухолиқов, россиялик кинопродюссер ва режиссёр Т.Бекмамбетов, америкалик машҳур мультипликатор ва режиссёр Роб Минкофф ва бошқалар кинофестивалнинг аҳамияти, юртимизда кинематографияни ривожлантиришга қаратилган чора-тадбирлар, бугунги жаҳон киноси олдида турган масалалар хусусида мухтасар сўз юритишди.\nСўнгра фестивалнинг расмий байроғи кўтарилди. Ўзбек ва жаҳон киносида куйланган қўшиқлар асосида тузилган мусиқий композиция томошабинлар ҳукмига ҳавола қилинди. Тадбирда хориж мусиқасининг атоқли вакиллари – Россия халқ артисти Филипп Киркоров, турк мусиқасининг машҳур юлдузи Сердар Ортач, тожикистонлик хонанда Хужастаи Мирзовали ва бошқалар ижросида куй-қўшиқлар янгради.\nДарвоқе, кинофестивалнинг очилиш маросимида 2000 нафардан ортиқ томошабин иштирок этиб, тадбир мамлакатимизнинг бир қатор телеканаллари орқали тўғридан-тўғри намойиш этилди.\nЯнги авлод киноси: танловлар ва намойишларда\n29 сентябрдан кинофестивалнинг икки муҳим танлови «Янги авлод киноси» ҳамда «Кино беш кунда» лойиҳалари иш бошлади.\n«Янги авлод киноси» танловида 25 та мамлакатдан келган 50 дан ортиқ киноижодкорлар сўнгги йилларда яратилган қисқа метражли фильмлари билан иштирок этишди.\nФестиваль доирасида ўтказилган «Ўзбекистон киноси кунлари» алоҳида аҳамиятга эга. Жойларда ўзбек киносининг таниқли вакиллари иштирокида учрашувлар ўтказилди. Сўнгги йилларда ўзбек киноусталари томонидан суратга олинган бадиий фильмлар намойиш этилди.\n6 та кинотеатр ишга тушди, 20 та мактаб янгидан номланди\nФестиваль доирасидаги «Жаҳон киноси кунлари» ҳам катта тантаналар билан бошланди. Ҳар бир мамлакат киноси кунларининг очилиши катта байрамга айланиб кетди.\nПойтахтимизнинг турли маданият муассасалари, яъни 10 га яқин маданият ва санъат масканлари кинофестиваль иштирокчилари, миллий ва хорижий кино юлдузлари, мухлис ва мутахассислар билан гавжум бўлди. Мамлакатимиз бўйлаб 14 та мамлакат киноижодкорлари иштирокида «Жаҳон киноси кунлари» ўтказилди.\nЛойиҳанинг хорижлик иштирокчилари ўзбек санъаткорлари ҳамроҳлигида мамлакатимизнинг турли ҳудудларига йўл олишди. Меҳмонлар иштирокида бир қатор шаҳарларимизда муассасалар фойдаланишга топширилди. Булар – Тошкент шаҳридаги «Киночилар уйи» ва «Renaissance Hall» кино-концерт зали, Самарқанддаги «Family Park», Бухородаги «Бухоро» ва «Chinor Cinema», Хивадаги Худойберган Девонов номидаги кинотеатрлардир.\nШу кунлари юртимизнинг 10 та шаҳридаги 20 та кинотеатрда ўзбек ва жаҳон киноижодкорлари суратга олган 150 га яқин фильм намойиш қилинди. Тадбирлар давомида юртимизнинг турли ҳудудларидаги 20 та мактабга ўзбек киноси ривожига катта ҳисса қўшган марҳум санъаткорлар номи берилди.\nКинофестиваль доирасида санъат ва маданият йўналишидаги олий ўқув юртлари иштирокида «Кино соҳасидаги таълимнинг долзарб масалалари ва истиқболлари» мавзусидаги I Халқаро конференция ўтказилди. Унда дунёнинг ўндан ортиқ мамлакатидан кино йўналишида таълим бериладиган ОТМ ректорлари ва мутасаддилари қатнашди. Конференцияда кино таълимидаги муаммолар, таълим методологияси, ўзаро ҳамкорликни мустаҳкамлаш, талабалар ва магистрантларнинг билим ва малакасини ошириш, янги ўқув қўлланмаларини яратиш сингари масалалар атрофлича муҳокама қилинди.\nКиноюлдузлар Ўзбекистон ҳақида…\nКинофестиваль давомида таниқли арбоблар, кинорежиссёрлар, актёрлар ва операторлар Янги Ўзбекистонда юз бераётган ўзгаришлар билан яқиндан танишиб, ўз таассуротлари билан ўртоқлашди:\n– Биринчи марта Тошкентга ҳамкорликда фильм яратганимизда келгандим, бир ой давомида бу ерда яшаганмиз, аммо мамлакат билан яқиндан танишиш имкони бўлмаган, – дейди ҳиндистонлик киноактёр ва продюсер Митхун Чакраборти. – Бу сафар Тошкентга келиб, Ўзбекистон янги тараққиёт босқичида янада ривожланиб бораётганига гувоҳ бўлдим.\n– Мен дунёнинг турли мамлакатларидаги кинематографистлар қатори машҳур ва афсонавий кинофестивалнинг қайта тиклангани учун Ўзбекистон Республикаси раҳбариятидан жуда миннатдорман, – дейди америкалик кинорежиссёр Стивен Сигал. – Дунёнинг кўплаб мамлакатларидан келган таниқли кино намояндалари иштирокидаги мазкур кинофестиваль ўта кенг миқёсли воқеага айланишига ишонаман.\nТуркиялик ҳужжатли кино устаси Ҳусейн Ўзденнинг фикрича, Тошкент халқаро кинофестивалининг қайта тикланиши Янги Ўзбекистоннинг ютуқларидан биридир.\n«Биз яна келамиз!»\n«Ипак йўли дурдонаси» кинофестивали давомида дунёнинг турли мамлакатларидан ташриф буюрган таниқли киноижодкорлар иштирокида 30 га яқин мастер-класс ва маҳорат дарси ташкил этилди. Унда 300 нафардан ортиқ ёш киноижодкор, шу йўналишда таҳсил олаётган талабалар иштирок этишди.\nКинофестивалнинг якунида эса беш нафар махсус меҳмонга Кинематография ривожига қўшган ҳиссаси учун махсус статуэткалар ҳамда 20 минг АҚШ доллари миқдоридаги пул мукофотлари топширилди. Улар орасида россиялик кинорежиссёр Никита Михалков, туркиялик кинорежиссёр Нури Билге Жейлан, Қирғизистон Республикаси халқ артисти Айтурган Темирова, Тожикистон халқ артисти Сайрам Исаева, таниқли актёр, ҳиндистонлик режиссёр ва продюсер Рандхир Капур бор. Шунингдек, қардош ва хорижлик киноижодкорлар билан таълим соҳасидаги ҳамкорлик меморандумлари, «Алишер Навоий ва Абдураҳмон Жомий» кинолойиҳаси, Хўжа Насриддин ҳақида анимацион фильм яратиш ҳақидаги меморандумлар ҳам имзоланди.\nФестивалнинг тантанали ёпилиши маросими Тошкент шаҳридаги «Renessans Hall» мажмуасида бўлиб ўтди. Унда россиялик машҳур кинопродюсер, халқаро ҳакамлар ҳайъати аъзоси Тимур Бекмамбетов Кинофестиваль иштирокчиларининг Ўзбекистон Республикаси Президентига йўллаган Мурожаатномасини ўқиб эшиттирди.\nШундан сўнг, кинофестиваль иштирокчилари ва ғолибларини тақдирлаш маросими бўлиб ўтди. Унда «Кино беш кунда» ва «Янги авлод киноси» танловлари, «Энг яхши эркак роли», «Энг яхши аёл роли» учун номинациялари ғолиблари аниқланди.\nТанлов натижаларига кўра, 1-ўрин ва 15 минг АҚШ доллари миқдоридаги пул мукофоти ўзбекистонлик Шерзод Ҳасановга, 2-ўрин ва 10 минг АҚШ доллари Жанубий кореялик Пак Су Минга, 3-ўрин ва 7 минг АҚШ доллари яна бир ҳамюртимиз Саидаъло Мақсудхоновга насиб этди.\nТадбир якунидаги катта концертда хорижлик киноюлдузлар фестивалнинг юқори даражада ташкил этилганини эътироф этишди. Ўз сўзларида юртимизга таклиф учун миннатдорлик билдириб, «Хайр, Тошкент, биз яна келамиз!», дея самимий хайрлашишди.\nИпак йўли дурдонаси\nАввалги саҳифаШайбонийхон шахсияти нега эътиборсиз қолмоқда?\nКейинги мақолаТуркиянинг «Yazar» нашрида Ўзбекистон ҳақида мақола чоп этилди


20:50 / 08.11.2018 8698\nЖумладан, 2018 йилнинг ўтган 10 ойида газ асбоб-ускуналаридан нотўғри фойдаланиш ҳамда чақнаш ва ёнғин натижасида газ-ҳаво аралашмаси билан боғлиқ 21та ҳолатда 51 киши жароҳатланган ва 15 киши вафот этган. Маиший газ балонлар билан боғлиқ 10та ҳолатда 10 киши жабрланган, 7 киши вафот этган. Ис гази билан боғлиқ 32 ҳолатда 53 киши жароҳатланган, 35 киши вафот этган. Бу борада энг юқори кўрсаткич Тошкент шаҳрида бўлиб, ис газидан 11 киши вафот этгани ҳақида расмий маълумотлар эълон қилинди.\nАйниқса Чилонзор туманида истиқомат қилувчи оиланинг тўрт аъзоси ис газидан заҳарланиб вафот этгани жамоатчилик орасида қаттиқ резонанс келтириб чиқарди. Инсонлар ўлимига сабаб бўлган бундай нохуш воқеалар Фарғона вилоятининг Риштон туманида, Тошкент вилоятининг Янгийўл туманида ва Тошкент шаҳрининг Юнусобод туманида рўй берди.\nМенга қизиқ, солиқ идоралари томонидан фаолиятнинг ушбу тури билан шуғулланаётган хусусий корхоналар тўлаётган солиқ ва бошқа мажбурий ажратмалар бирор марта таҳлил қилинганмикан? Табиий газдан фойдаланувчилар сонидан келиб чиқиб, бундай хизмат турини кўрсатувчи корхоналар бугунги кунда етарлимикан, улар томонидан кўрсатиладиган хизматлар нархлари ким томонидан белгиланади? Ушбу корхоналар хуфёна иқтисодиётнинг бир бўлагини ташкил этмаяптимикан?